Semenjak Lisa pindah ka desa urang tuanyo inyo haruih merubah beberapa karakternyo nan cuek tahadok lingkungan. Di desa iko Lisa nan biasonyo indak suka manyapa urang Jika Iya indak kenal haruih diubah karano urang tuanyo selalu mamberi pesan bahwa jika bartemu seseurang di jalan baik itu dikenal maupun indak dikenal sebaiknyo disapa. Lisa taapkan itu katiko inyo barjalan ka warung dakek rumahnyo. Di situ inyo bartemu urang lain dan Mereka  manyapa Lisa dan mananyakan asalnyo karano mereka baru partamo kali mancaliak Lisa ado di sini. Karano hal itulah Lisa mambalas sapaan mereka dan manjawab pertanyaan nan diajukan jo ramah. Satalah itu,  selesai barbelanja di warung Lisa  mamberi salam kapado urang nan di warung tasabuik karano inyo akan kambali ka rumah.


masih saputaran aia, sarugo nan tasambunyi di Sumatera barat salanjuiknyo adolah pamandian alam sako tapan. dikaliliangan dek pohon pohon nan rindang, babatuan nan bajajar rapi di pinggia kolamjo udaro nan sajuak maagiah pangalaman bawisata nan ndak talupoan. salain tadiri dari babatuan dan pamandangan alam nan indah, kabarasiahan pamandian alam sako tapan masih sangaik tajago. sahinggo akan mambuek wisatawan maraso sangaik nyaman. satu nan menarik, pamandian alam sako tapan masih manjunjuang tinggi tradisi jo budaya turun tamurun yaitu balimau nan dilakukan satiok bulan ramadhan. upacara balimau di pamandian sako tapan ko mamiliki caro yaitu mandi jo aia jeruk nipih nan di campuan aia.


blender adolah salah satu peralatan elektronik dapua nan bafungsi untuak maaluihan bahan bahan masakan. manggunoan blender ko mambuek awak mahemat waktu katiko mamasak. karano katiko blender ko diiduikan untuak maaluihan bahan masakan, awak bisa mangarajoan nan lain. jadi awak bisa multi tasking dalam karajo  wak. blender ko kalau dikabanyakan rumah digunoan untuak maaluihan lado, karano kalau lado ko digiliang lumayan mamakan waktu. banyangan sajo kalau awak manggiliang lado pakai batu, iko bisa mamakan waktu 30 minik atau satangah jam. sadangkan katiko awak mamakai blender, awak bisa mamangkas waktu panggunoannyo 2 sampai 3 kali labiah capek dibandiangkan jo batu panggiliang lado.


Rumah adaik salanjuiknyo adolah Riau, banamo rumah adaik salaso jatuh kembar. Bisa awak deskripsian bahwa rumah adaik salaso jatuh kembar ko bantuak mirip atok rumah joglo, rumah tradisional ko babantuak pangguang yang memiliki duo selasar, sasuai jo arti makan salaso kamba. Salasar yang labiah randah digunoan untuak bakumpua kaluargo atau disabuik balai. Sabananyo rumah adaik ko alah jarang ditamuan, mungkin hanyo ado di desa-desa Riau. Di dalam rumah adaik ko terdapat ukiran melayu bantuak selembayuang, lebah bergayut, pucuk rebuk dan lain-lain. Rumah adaik ko cukuik gadang dan ancak, masiah cocok dipakai sampai maso kini karena terkesan mewah dan bisa juo taraso sederhana dan nyaman.


Patang siang,dikampung Lusi maadoan acara lomba MTQ, diacara MTQ tu ado salah satu acara penutup yaitu hiburan dengan mambaokan lagu kasidah diiringi jo alat musik tradisional yaitu Robana. Caro main robana dengan caro di tokok. Satiok ado acara lomba MTQ pasti selalu ado lomba robana iko. Lusi jo kawan-kawannyo ditunjuak untuk ikuik lomba robana tasabuik. Sebelum ikuik lomba robana Lusi jo kawan-kawannyo latihan di rumah Linda, dengan pelatih 2 urang nan alah ditunjuak samo tim dari jorong.  Agak sakitar duo minggu kami latihan robana dengan serius akhianyo jadwal MTQ pun dimulai. Lusi urang nan batuyuas untuak mamacik rabana gadang, sahinggo inyo dilatakkan diposisi balakang. Sadangkan Linda nan mamacik alat musik lain nan labiah ketek yaitu tipung inyo dilatakkan diposisi tangah. Sado urang nan mangikuti perlombaan untuak bidang hiburan iko alah mampunyoi posisinyo masing-masing. Sasuai dengan intruksi pelatih, kami manyalasaikan perlombaan dengan baik.


Kalau mandanga tantang olahraga rasonyo langsuang tapikia nan barek, litak nan ujuang nyo maleh manggarik. Iko banyak dirasoan dek anak mudo nan labiah lamak manggolek dibandiangkan manggarik an badan. Motivasi untuak olahraga dan punya badan nan labiah sehat manjadi turun. Padahal banyak olahraga nan dapek dilakuan bahkan di rumah sakalipun. Kalau bapikia oalahraga tu harus ado tampek nan khusus dan harus mamakai alat, rasonyo harus marubah pola pikia bantuak itu. Olahraga yang kalau takuik rasonyo angek di lua ruangan, bisa mancubo olahraga manari maikuikan irama sambia mambuek gerakan nan alah ditantuan. Olahraga sambia manari ko alah banyak sobok di internet sampai ado kelasnyo bagai.


Tampek wisata jo embel-embel 'instagramable' bantuaknyo kini indak bisa dipisahan. Instagramable tasabuik marupokan salah ciek dayo tarik tampek wisata tasabuik sahinggo urang-urang babondon-bondong ka sinan untuak bafoto dan maunggahnyo ka sosial medianyo. Spot foto 'instagramable' iko biasonyo ampia saragam di satiok tampek wisata, barupo tulisan, warna-warni, babantuak lambang cinto, atau simbol-simbol lainnyo. Ado urang nan maraso sanang jo hadirnyo spot foto 'instagramable' di sabuah tampek wisata. Tapi ado pulo nan indak suko karano manuruiknyo itu norak dan marupokan salah ciek bantuak vandalisme. Bahkan, biasonyo tampek wisata nan modelan iko hanyo sabanta tahannyo. Katiko tren alah baganti, jiko tampek wisata iko ndak bisa maikuiki tren nan ado, inyo justru akan katinggalan dan akan kurang diminati lai.


Sia lo nan mangecek kalau ka manggaleh online di shopee harus punyo modal. Ketinggalan jaman urang nan mangecek mode itu mah. Tanpa modal pun kini alah bisa manggaleh di shopee karano kini lah ado istilah dropshiper di shopee. Jadi awak tingga ambiak foto barang nan ka dijua se dari toko supplier nan alah maizinkan awak untuak jadi dropshipeernyo. Tingga upload se di toko awak. Kalau lah salasai awak lah bisa batransaksi jo kunsumen. Cubo lah sanak. Bisa bapuluah juta omset urang sabulan. Kalau nio tau detailnyo ba a caro sukses jadi dropshipper buka se di Youtube. Banyak tutorialnyo tu mah.


Untuak memperingati hari ulangtahun sekolah kami nan ka 23 tahun, sekolah kami maadoan lomba nan namonyo pekan olahraga, nan mano lombanyo hanyo untuak anak sekolah kami jo, jadi lomba adolah lomba antar kelas. Den dapek bagian lomba futsal malawan kelas XI IPA 3. Acaro ko adolah acara lomba olahraga partamo nan diadoan salamo sekolah ko ado, karano biasonyo kalau ulangtahun sekolah, nan diadoan adolah acara pensi, atau ndak lomba-lomba random kayak yang di 17an. Tapi nan tahun kini sekolah kami maadoan lomba olahraga supayo dapek maningkekan samangek siswa dan juo dapek mancari bakat-bakat dari kawan-kawan dalam bidang olahraga. Karano emang, banyak dari kawan kami nan babakat, tapi ndak Nampak. Jadi iko jadi salah satu ajang untuak mancari bakat-bakat tapandam siswa sakolah kami.


Kegiatan luang nan paliang acok Ica karojoan yaitu manata rumahnyo. Kegiatan nan mabuek rumah rapi sahinggo Ica dapek mamperbaiki suasana hatinyo. Rumah nan tatatarapi mandorong Ica untuak labiah basamangek dalam bakarajo. Ica biasonyo manata kamarnyo talabiah dahulu, dima inyo malatakan meja baraja didakek jendela sahinggo cahayo nan masuak dapek manerangi katiko Ica baraja. Inyo malatakan kasua disabalah tembok atau badempet jo tembok. Meja nan inyo angkek dari posisi di dakek pintu dipindahan ka sampiang kasua. Ica manyusun bukunyo dirak-rak nan alah tasadioan di dakek dinding. Sambia mandangan lagu Ica mambarasiahan kamarnyo sampai inyo bakaringek banyak. Katiko kamar Ica alah siap ditata, Ica mamulai untuak mambarasiahan dirinyo.


Malam hari salaso rio jo kawan-kawan nyo alah bajanji untuak main bareng game onilen kasukoan inyo. Mobile Legend manjadi game favorit urang kini rasonyo. Bak itu juo rombongan rio jo kawan-kawan nan lain. Rio memang bisanyo malam kalau nio bakumpua basamo bantuak ko. Kareno kalau pagi inyo sakolah, jadi kadang malam tu inyo sempatkan kumpua kareno nio main bareng mobile legend. Beko saliang masuak ka ciek perrandingan dan caliak sia yang manang jo kalah. Biasonyo urang yang kalah patamo akan di sorak an. Rio tamasuak yang pandai main mobile legend, indak jarang juo inyo manjadi pamanang katiko bamain jo kawan-kawan nyo.


Untuak merelaksasikan diri katiko sedang stres, cubolah untuak mancari hobi baru seperti merajut. Dilansir dari Times of India (2020), merajut dapek mengelola stres karano memotivasi kito untuak bekerja sacaro efisien dan melakukan hal yang batua. Katiko tubuh maraso stres, hal itu mengaktifkan respon malawan atau lari. Iko mapalehkan adrenalin dan maningkekan kadar kortisol. Palapehan hormon ko secara berlebihan dapek mepengaruhi fungsi tubuh kito. Relaksasi mendalam dapek membantu mengalihkan tubh dari mode pertarungan atau lari sahinggo kito dapek beristirahat dan memulihkan tanago. Sesuai penelitian, merajut paliang banyak menurunkan detak jantung, tapi sadonyo baliak ka perspektif masing-masing. Babarapo urang mungkin menganggap malukis atau manggambar labiah santai.


Hotang (Hotdog Kantang) adolah salah ciek makanan jalanan Nagara Korea. Kini ko, Hotang pun alah banyak pulo ditamuan di Indonesia. Proses pambuatan Hotang ko cukuik mudah dan bahan-bahan nan digunoan mudah ditamui di lapau-lapau ketek sakalipun. Bantuak namonyo, Hotang iko babahan dasar kantang dan sosis nan beko dirakekan jo adonan tapuang tarigu, tapuang maizena, talua, susu, aia, jo panyedap raso. Caro mambueknyo pun cukuik mudah. Partamo, Siapan adona parakek talabiah dahulu jo mancampuan sado bahan yang ado. Kaduo, tusuak sosis pakai lidi yang khusus disadioan untuak makanan. Katigo, caluakan sosis nan alah ditusuak tadi ka dalam adonan tapuang, sudah tu dibaluri jo kantang nan alah dipotong kotak-kotak. Salanjuiknyo, takan takan hotang manggunoan tangan sampai padek supayo adonan dan kantang marakek samparono ka sosis. Salanjuiknyo, goreng hotang jo minyak angek dan api ketek. Kalau warnanyo alah saketek cokolaik, angkek hotang dan hotang siap disajian.


14 Februari 2018 atau tepat hari valentine Andi manyatakan perasaan kapado Lisa. Mandanga Andi mangungkapkan perasaannyo kapadonya,  Lisa nan saat itu alah jatuh cinta kapado Andi mamutuihkan untuak manerima perasaan tasabuik dan mereka barpacaran. Di awal masa pacaran mereka sangek harmonis di ma Andi selalu mamiliki waktu untuak Lisa dan mereka selalu manghabiskan waktu barsama. Namun dalam 3 bulan masa barpacaran mereka dihadangkan oleh beberapa masalah takah  perbedaan pendapek,  sama-sama Sibuk di ma mereka manjadi jarang untuak bartemu dan manghabiskan waktu. Namun saat itu mereka masih bisa manyelesaikannyo jo baik sahinggo hubungan mereka masih barjalan. Ciek tahun kemudian  Andi ditugaskan untuak pindah ka luar kota sahinggo inyo haruih merelakan hubungannyo jo Lisa karano mereka indak sanggup untuak hubungan jarak jauh. Satalah ciek tahun mereka manjalani hubungan barsama kini mereka mamutuihkan untuak putus.


Ambo suko bana makan mie ayam dan kiro e caro buek nyo ala rumahan bisa lo dengan mudah awak buek dirumah. Walaupun memang lamak mie ayam abang-abang lai tapi kalau awak nio mancubo mie ayam masak an surang bisa mambuek nyo dirumah surang. Caronyo yang patamo siapkan bahan-bahan untuak mambuek mie ayam, siapkan ayam untuak taburanyo, siapkan lo minyak bawang dan siapkan mie khusus mie ayam. Alah siap sadonyo ambiak mangkok agiah minyak bawang, masuak an mie dan siram jo ayam yang alah baraso tadi siap tu selesai awak sajian. Walaupun ala kadar nyo dan ndak bantuak mie ayam abang-abang jualan tapi rasonyo lai lah lamak juo.


Kamis dini hari, Ac Milan harus mangakui kaunggulan rival sakotanyo, yaitu Inter Milan. Partandingan kaduo tim ko memang panuah dengan gengsi. Partandingannyo dibari sabutan derby Milan. Disabuik derby Milan karano partandingan iko mampatamukan duo klub gadang nan ado di Kota Milan. Duo klub itu adolah Inter dan Ac Milan. Bahkan kaduo klub itu bukan hanyo klub terbaik di Milan, tapi klub terbaik juo di Italia. Kaduonyo adolah duo tim sukses nan lah mamanangkan banyak gelar di Italia. Partandingan iko akan salalu banyak ditonton dek urang. Panontonnyo pun bukan hanyo dari kalangan suporter Milan atau Inter sajo, malainkan dari saluruah penggemar sepakbola.


banyak wisata hidden gem di sumatera barat nan alun tajamah lai do. contohnyo se ngun ngun saok nan ado di subangek, kota padang. pamandian ngun ngun saok ko barado di dalam rimbo nan akses jalannyo cukuik jauah, jadi urang urang anggan kasinan karano sabalum sampai se alah mangureh tanago awak. makonyo pamandian tu sangaik asri dan alun ado jalan kasinan lai. untuk sampai kasinan se awak paralu bajalan salamo 2 - 3 jam lamonyo. jadi banyak urang nan mauruangan nieknyo pai kasinan. cuma urang urang pancinta alam se nan banyak kasinannyo. jarang ado urang umum nan talok malangkah kasinan. karano banyak lo jalan nan terjal.


Hari rayo idul adha identik bana jo hewan qurban. Biasonyo urang manyambaliah jawi kalau ndak kambiang. Khutbah idul adha kali ko mambahas mengenai urang yang baqurban, disitu nan ambo ingek bana. Apak yang sadang khutbah tu mangecek bahwasanyo urang yang berqurban dapek mangampuni duso awak nan lalu dan labiah mandakek an awak kapado tuhan nan kuaso. Bagi yang sanggup untuak baqurban tantu labiah elok untuak awak indak pilik tahadok apo nan awak punyo. Basyukur bana kini rasonyo kareno ambo sakaluargo bisa mambali kambiang. Kambiang kami indak gadanga bana, bantuak nyo agak ketek tapi indak ketek bana, bulunyo banyak, dikapalo nyo saketek bulunyo, bawarno coklaik.


Alah 2 tahun yang lalu, Lely dinyatoan kanai panyakik PCOS. Alhasil inyo maraso dirinyo lamah, haid indak taratur. Badan lely juo alah gapuak, indak bantuak biasonyo lai. Sistem reproduksi lely bamasalah, sahinggo inyo indak lancar datang bulan. Lely juo maraso keseharian nyo indak bantuak dulu sabalum kanai panyakik PCOS. Disarananlah dek dokter untuak mamakanan yang elok untuak tubuh dan baolahraga rutin. Tanyato yo bana samanjak rutin baolahraga, lely alah lancar haidnyo. Banyak bana manfaaik olahraga, bak itu juo untuak urang nan kanai PCOS. Olahraga bisa maningkek an sensitivitas sensulin, manurunkan kolestrol dan maningkek an hormon kebahagiaan awak dan bisa manjalani hari dengan samangaik.


Maso-maso kini ko awak alah banyak mampunyoi media untuak manonton film nan disukoi. Bisa nonton di platform legal ataupun ilegal, sadoalahnyo taraso mudah sajak ado internet. Jaman dahulu jikok nio manonton film harus mambali VCD atau DVD filmnyo nan haragonyo lumayan maha. Dikaranokan haragonyo nan lumayan maha, dahulu ado yang namonyo rental VCD dan DVD. Awal-awal tahun 2000an rental VCD dan DVD ko sangaiklah rami dan trending. Haragonyo bamacam-macam, dahulu ambo sempat maminjam saharago 6.000 per duo hari. Awak bisa mambuek kartu member untuak mandapekkan diskon atau supayo bisa maminjam labiah lamo. Satalah habis maso pinjamnyo, urang nan maminjam harus mambaliakan baliak VCD atau DVD nan dipinjam atau buliah juo mampapanjang paminjaman, tapi dengan tetap mambayia biaya tambahannyo. Dahulu dikaranokan ndak ado intenet dan susah mancari informasi, biasonyo urang nan ka maminjam batanyo dulu ka nan manjago kadai rentalnyo, apo film nan ancak atau baa sinopsis film nan ka ditonton ko. Rental VCD atau DVD dan manonton basamo-samo jo kawan mampunyoi sensasi lasuah surang.


Permainan nan paliang ambo suko dan paliang diingek kini adolah permainan sainsuik. Permainan ko adolah permainan manggunokan gundu nan biasonyo tabuek dari batu. Caro bamainnyo cukuik mudah. Nan pertamo awak harus buek gambar nan babantuak kotak-kotak. Bantuak kotaknyo tu mamanjang. 2 kotak lebanyo dan 4 kotak panjangnyo. Setelah itu awak harus malempa gundu di mulai dari kotak kiri bawah dan bamain dengan caro mainsuik mangaliliangi kotak-kotak tersebut dari bawah kiri sampai baliak ka bawah kanan. Kalau awak berhasil mamutaan kotak-kotak tu sampai finis mako gundu buliah dilempa untuak naiak level. Bagi nan gundunyo kanai garis mako pemain wajib di ganti. Pemaian nan manang beko akan ditantukan dek gundu nan dipakai. Gundu pertamo nan sampai ka kotak kanan paliang bawah inyo lah pamanangnyo.


Berdasarkan panalitian dari livestrong.com ditabiakan dek jurnal food chemistery bulan februari 2008 antioksidan dalam sayua ilang atalah dimasak, jadi babarapo sayua labiah ancak dimakan matah. Sayua yang aman dimakan matah punyo banyak nutrisi nan tinggi soalnyo sayua ko indak dimasak jadi nutrisi didalamnyo tatap tajago indak ilang dek angek gara gara dimasak, salain itu sayua mantah bisa lo mambantu untuak manurunan barek badan. Makanan iko ancak bana untuak kasehatan apolagi kalau dimakan tiok hari. Ado banyak sayua matah yang bisa dimakan langsuang, takah timun, tomaik, lobak, taruang, rimbang dan banyak sabagainyo. Tapi karano sayua ko indak dimasak talabiah dahulu, sayuak ko harus di basuah barasiah barasiah supayo indak kumuah dan indak ado kumen sahinggo aman untuak dimakan.


Alun ado kito tamui karugian mangonsumsi buah. Iyo, salah satu sumber aia bagi tubuh bisa kito tamuan di buah-buahan nan baragam bantuak jo rasonyo iko. Buah-buahan juo mamanuahi kabutan serat kito dan tamasuak ka roda 4 siaik 5 samparono. Buah mamiliki banyak manfaaik untuak dikonsumsi bantuak buah adolah sumber vitamin, babagai jenis vitamin ado di dalam buah, buah sabagai sumber aia dan gizi nan dapek manjago dan maningkekan metabolisme tubuah. Sabagai antioksidan alami, mancagah wak kanai pinyakik tatantu, misalnyo katiko kebutuhan vitamin c wak dari jeruk tapanuahi, kito akan talinduang dari pinyakik muluik bantuak sariawan an paneh dalam. Salain dikonsumsi dengan bantuak dimakan, buah juo bisa digunoan sabagai ubek lua tubuah bantuak maradoan jirawek, bisua, dan lainnyo.


Bendi di Sumatera Barat adolah alah satu kendaraan nan biasonyo di pakai dek urang-urang nan bawisata ka Bukittinggi untuak mangaliliangi sakitaran Jam gadang. Bendi ko saroman delman kalau di Jakarta. Bendi dijalankan dek kudo nan manarik tampek duduak penumpang. Bantuak tampek penumpang ko dibuek saroman becak dan diagiah hiasan marawa. Tampek duduak di bendi ko ado 2 baris. Bagian muko ditampek i dek pak Kusia. Sedangkan penumpangnyo duduak di balakang, tapi kok penumpangnyo rami ado nan duduak di sabalah pak kusia. Jalan bendi bisa kancang bisa lambek. Kalau nio capek beko Pak Kusia akan malacuik kudo ko pakai cambuak khusus nan alah disadioan. Anak-anak banyak nan suko naiak bendi ko.


Kini manikmati pensi indak haruih ka tapi danau, maolah pensi untuak dijadian makanan dapek dilakuan surang dirumah. Caro-caro sederhana nan dapek manjadi tips dalam mengolah pensi manjadi sup dapek ditiru caro iko. Partamo, manyiapan pensi nan alah dibarasiahan. Caro mambarasiahan pensi yaitu marandam saharian bia kotorannyo dapek ilang. Salain itu dengan caro mancuci baulang-ulang pun dapek manjadi opsi dalam mabarasiahan pensi. Kaduo, manggiliang bumbu haluih yaitu bawang, sipodeh, kunyik, garam jo daun serai nan ditokok. Katigo, Tumis bahan-bahan nan alah aluih tadi dan tambahan penyedam raso. Satalah itu, masuak an pensi kadalam bumbu nan sadang ditumis basamo jo aia. Tarakhir, tunggu sampai kulik pensi kalua dari cangkangnyo. Sup pensi bisa dinikmati.


Pado 1 Februari 2012, ado patandingan sepak bola Liga Utamo Mesir antaro El Masry dan Al Ahly. Patandingan ditutuik dengan kamanangan El Masry. Untuak marayokannyo, ribuan suporter El Masry manyerbu tribun dan lapangan stadion. Mereka pun mulai manyerang para panggemar El Ahly jo sanjato sarupo padang, pisau, batu, kambang api, dan lainnyo. Sakitar 74 urang tewas dalam karusuhan nan tajadi ko, dan labiah dari 500 urang mangalami luko luko. Salain itu, pihak bawenang mandakwa 73 urang ateh karusuhan tasabuik. Dan 11 di antaronyo dijatuhi hukuman mati. Sasudah itu, pamarintah Mesir kamudian mamutuihkan untuak manutuik liga domestik salamo duo tahun ka kamuko.


Ado banyak ide jualan nan bisa di jua dirumah. Ide ko bisa di pakai dek ibuk-ibuk nan indak karajo, mahasiswa nan utuh tambahan pitih lanjo ataupun dek kapalo kaluarga. Salah ciek ide jualan an kini ko sadang viral dan banyak di gemari adolah sandwich buah. Iyo batua, biasonyo sandwich ko padeh, tapi kini awak buek variasi buah sahinggo inyo jadi manih. Bahan yang di butuahkan saketek dan mudah di dapek, aitu roti tawa, whipcream, dan buah. Awak bisa mangkreasikan buahnyo sasuko awak, bisa manga, stroberi dan lain sabagainyo. Caronyo latak salembar roti tawa kamudian oleskan whipcream buek agak taba. Kamudian masuakan potongan buah ka atehnyo. Satalah itu tutuih jo olesan whipcream baliak, baru latak roti tawa di atehnyo. Awak bisa mambungkuih iko jo plastic sabaluam bamasuakan ka kulkas, tapi kalau indakpun indak sabagai juo do. Satalah bamasuakan ka dalam kulkas salamo ampek jam, kaluaan. Balah bia inyo jadi ketek dan siap di makan.


Di lokal pagi ko kami baraja sajaroh kaagamaan islam dan kini sadang mambahas tentang Abdurahman bi Auf. Abdurahman bin auf adolah sahabat nabi yang kayo rayo. Abdurahman bin auf tamasuak kadalam dalapan urang patamo yang dijamin masuak surugo. Abdurahman ko adolah padagang yang sukses, kareno karajo karehnyo dalam badagang inyo manjadi urang nan paliang kayo. Rahasia abdurahman bin auf sukses dalam badagang adolah manghindari yang haram dan syubhat atau yang indak jaleh kehalalan dan kaharamannyo. Pokoknyo dalam sajarah ko disabuik an pas guru manarangan tadi kalau abdurahman bin auf ko katiko diajaak mamaluak islam langsuang bariman kapado nan kuaso Allah SWT.


Biasonyo sabagai  freelancer, Andi mangambil waktunyo di pagi hari untuak mangerjakan tugas-tugasnyo sahinggo inyo labiah capek manyelesaikan karajoannyo. Satelah  salasai jo aktivitas pagi takah mandi olahraga dan lain hal sabagainyo kini Andi meletakkan ciek cangkir kopi di meja karajonyo serta musik santai sabagai kawannyo di pagi hari. Jo begitu Andi akan labiah enjoy dalam mangerjakan tugas-tugasnyo dan labiah manikmati apa nan manjadi kesibukannyo saat ini. Sahinggo jarang sakali Andi maraso kesulikan karano tugas nan alah di agiahkan. Andi marupokan urang nan pandai manojemen waktu sahinggo inyo dapek mamisahkan waktu untuak bakarajo, waktu untuak barmain dan barsantai. Katiko di sanjo hari Andi akan mamulai aktivitas santainyo takah jalan-jalan keliling kompleks dan lain sabagainyo.


Salah satu cemilan nan selalu ado di rumah ambo adolah kurma. Ambo dari ketek suko bana makan kurma. Kalau ndak makan kurma sahari ado se nan kurang rasonyo. Selain kurma adolah makanan favorit nabi, kurma tu manganduang banyak serat nan elok untuak tubuah. Dalam sabuah kurma dengan barek 3,5 ons (0,99 gram) biasonyo manganduang 7 gram serat. Bisa bana awak konsumsi untuk diet harian. Dengan banyak nyo serat yang awak tarimo akan manjauhan awak dari panyakik konstipasi karano gerakan usus besar labiah teratur khususnyo dalam mambuek feses. Jadi mulai dari kini mari samo-samo awak biasokan makan kurma agar tubuh labiah sehat.


Di kampuang kami ndak ado angkutan umum kayak angkot atau apo gitu tapi nan ado ojek se nyo itu pun ndak pakai aplikasi do emang di tunggu se di jalan beko kalau ado yang lewat baru lah. Ojek di tampek tu samo se jo ojek di tampek lain beda e yo cuman ndak pakai aplikasi se masan e, masih samo samo pakai onda dan di kampuang kami cuman ado ciek urang tukang ojek yang cewek salabiah e cowok. Mungkin di tampek lain ado labiah dari ciek tukang ojek yang cewek tapi di tampek kami emang cuman surang se yang ado dan emang tukang ojek yang cewek ko tomboy bana bana ko ha


Manjalajahi dunia lauik adalah hal nan patuik untuak direkomendasian ka urang nan suko manjelajahi alam talabiah jo alam bawah aia. Daerah nan terkenal bana jo objek wisata bawah lauiknyo yaitu Raja Ampek. Tampek wisata nan manyadioan lingkungan asri bawah lauik sahinggo pangunjuang dapek manikmati keindahan alam nan indak dapek dicaliak dari tapi sajo. Banyak turis nan panasaran jo keindahan pulau Raja Ampek ko sahinggo jumlah pangunjuang taruih maningkek. Hal iko manandoan kini makin banyak urang nan tatarik untuak manikmati hiburan dengan manjelajahi alam bebas. Manfaat nan banyak bisa didapekan contohnyo pengetahuan mengenai dunia lauik, mamanjoan mato jo keindahannyo. Untuak itu, perlu kesadaran untuak satiok urang agar dapek manjago alam bia indak taganggu habitat asli yang memang alah lamo disitu.


Stres nan bakalnjuik an (pasisten) dan indak tasalasaian dek adaptasi dan mekanisme panyalasaian maslaah akan manyababkan stres. Distres mamicu parilaku malarian diri (escape) pado kecamehan atau parilaku manarik diri (withdrawal) pado depresi. Bilo kadaan stres balanjuik mako fungsi didtem imun badan ditakan bakalanjuik an dan akan timbua karusakan pado sistem imun badan elok struktural maupun fungsional. Akhirnyo timbua dekompensasi nan mamuncuaan gangguan klilnis bantuak ulkus peptikum, panyakik jantuang, panurunan fungsi badan, kacamehan dan depresi. Indak saurang pun dapek lari dari stres. Satu-satu caro manghilangan stres nan dapek dilakuan adolah manarimo kadaan stres tasabuik sabagai kanyataan dan baupayo mangurangi dampak stres tasabuik saminimal mungkin. Mekanisme pananganan masalah nan digunoan tahadap stres sangek ditantuan dek kapribadian individual.


Margaret Colvin manamukan Washer Triumph Rotary, nan dipameran di Paviliun Padusi di Pameran Internasional Centennial dari 1876 di Philadelphia. Masin cuci listrik nan diiklankan di surek kaba dibahas pado tahun 1904 oleh Alva J. Fisher alah salah dikreditkan jo panamuan masin cuci listrik. Kantua Paten AS manunjuaan satidaknyo ciek paten nan dikaluaan sabalum Mr Fisher "penemu" dari masin cuci listrik masih alun diketahui. Desain masin cuci maningkek salamo tahun 1930-an. Mekanisme masin tatutuik dalam badan, dan labiah banyak parhatian untuak keselamatan listrik jo mekanik.Pangariang spin diperkenalkan untuak manggantian mangle dayo babahayo/ pamareh. Pado tahun 1940, 60% 25 juta rumah di Amerika mampunyoi masin cuci listrik. Banyak dari masin ko manampilkan kakuatan pamareh maskpiun built-in pangariang spin yang indak biaso.


Dulu waktu kadakek hari rayo kami sarumah mambuek kue basah surang. Ado kue brownis, kue lapis legit, dan kue bolu. Kue kariang se nan kami bali. Amak ambo taingek wakatu jaman nyo mambuek kue dulu sampai sakik tangan dek gara-gara mangocok talua. Soalnyo lamo sampai putiah dan mangambang sebab pakai pangocok biaso nan pacik an kayu. Ambo yo sanang bana wakatu tu mambuek kue pakai mixer, jadi mixer ko tanagonyo kuek capek lo mangambangnyo. Awak nio buek banyak pun ndak masalah, sebab ndak lo mambuek tangan awak panek-panek. Jadi untuak nan alun pakai pangocok mode mixer ko ganti lah lai, ndak akan manyasa soalnyo baguno untuak awak nan suko masak-masak kue.


Selain sit up ado olahraga nan mudah dilakukan bahkan saat awak di rumah, yaitu gerakan push up. Gerakan ko baguno untuak malatiah kekuatan tubuah bagian ateh dan kakuatan otot. Untuak malakukan gerakan ko bisa dima se. Ndak paralu ruangan nan gadang. Gerakan push up ko diawali dengan posisi manalungkuik dengan posisi tangan barado di sampiang kanan dan kiri badan. Abis tu badan di dorong ka ateh manggunokan kakuatan tangan dengan posisi badan dan kaki tetap luruih. Ndak cuma sampai disitu. Setelah salasai badan diangkek ka ateh, turunan baliak badan ka bawah tanpa manyantuah lantai. Nan harus diparatian adolah kaki dan badan harus tetap dalam keadaan luruih. Itulah deskripsi dari gerakan push up. Mudah bukan.


Ado tampek makan baru di kota Padang. Namonyo Sky Lounge nan ado di Hotel Grand Zuri. Memang harago makanannyo agak maha. Tapi ndak salah sih karano tampeknyo keren dan pelayanannyo rancak. Untuak makan ditampek ko awak harus manyadioan pitih sakitar 150 ribu /urang.  Waktu ambo makan disiko ambo pasan milkshake vanilla haragonyo 50 ribu dan Nasi Goreng Kampuangnyo 89 ribu. Milkshakenyo taraso bana vanilla nyo jadi kayak raso minum ice cream nan alah mancaia. Nasi goreng nyo pun pakai sate dan isian ayam. Mantap pokoknyo. Dengan makanannyo nan lamak dan pemandangan yang ancak ndak rugi rasonyo makan disiko dan dengan harago sagitu.


Kelok 44 adolah salah satu jalanan ekstrem yang ado di Sumatera Barat. Bagi kalian nan pamabuak rancak hindari jalan ko atau bisa minum antimo dulu. Sarupo jo namonyo jalanan ko mampunyoi tikungan dengan jumlah 44. Kok kalian nio mambuktikan bisa kalian ituang surang. Di satiok tikungannyo pun diagiah plang nan barisikan nomor kelok, jadi kalian bisa tau kalian kini lah barado di kelok bara dan bisa mampakiroan bara lamo lai sampai di kelok 44. Jalanannyo pun cukuik mandaki. Di sampiang-sampiang jala banyak jurang dan tabiang-tabiang nan tinggi. Bagi kalian nan nio mancubo sensasi jalan ekstrem dan babelok-belok buliah bana lewat jalan ko.


Salah satu restoran capek saji nan namonyo tasabuik di Indonesia adolah Richeese Factory. Richeese Factory partamo kali hadir di Indonesia pado tanggal 8 februari 2011 tapeknyo di Paris Van Java Mall di kota bandung, Jawa Barat. Richeese Factory adolah restoran capek saji nan manjua hidangan ayam nan disiram jo saus barbeque dengan raso nan padeh. Raso padeh nan ditawarkan dek Richeese Factory tasadio dalam babagai level. Level padeh nan ditawarkan mulai dari level 0 sampai level 5. Tingkatan level itu mamungkinkan urang untuak manyasuaikan raso padeh sasuai jo saleronyo. Menu andalan dari Richeese Factory adolah sayok ayam nan disiram saus barbeque padeh. Raso padeh nan kekinian mambuek Richeese Factory jadi salah satu restoran capek saji favorit anak mudo di Indonesia.


Salah ciek ide jualan di rumah nan adolah jualan pisang lumer. Salain modalnyo nan ketek dan untuang nan gadang olahan pisang nan ciek ko sangek mudah pambuekannyo. Awak cukuik manyiapan pisang, kulik lumpia dan toping nan awak nio (bisa barupo coklat cair). Partamo awak potong pisang jadi ketek-ketek bisa jadi ampek bagian. Salanjuiknyo awak masuakan pisang ka dalam kulik lumpia, awak bisa pulo manambahan coklat batang supayo lamak. Salanjuiknyo lipek kulik lumpua sampai rapid an tatutuik. Satalah itu goreang olahan ko di minyak angek sampai bawarna coklat ameh. Satalah itu tirisan bia indak manyerap minyak. Kamudian pisang nan alah di goreang di susun dan di agiah toping coklat cair. Toping ko bisa di kreasian sasuai salero masiang-masiang. Pisang siap disajian atau di jua.


Jenis olahraga bela diri ado banyak jenisnyo. Di Indonesia, jenis olahraga bela diri nan terkenal yaitu Silek. Olahraga iko adolah olahraga bela diri nan kini alah banyak dicubo dari babagai usia. Silek mampunyoi banyak manfaat bagi tubuh contohnyo dapek mampunyoi reflek nan cukuik kancang. Silek pun mampunyoi gerakan-gerakan nan alah dipelajari untuak manjatuahkan lawan jiko ado nan mancubo untuak manyerangnyo. Di Indonesia, alah banyak organisasi nan mangajaan silek kapado masyarakat. Ado sakitar 840 perguruan pencak silek nan tadaftar dalam Ikatan Pencak Silat Indonesia (IPSI). Hal iko manandokan gadangnyo minat masyarakat Indonesia kadalam cabang olahraga bela diri. Banyaknyo perguruan pencak silat dapek mambaok Indonesia kadalam cabang olahraga Internasional sahiggo silek akan banyak dikenal samo urang lua negeri.


Ado beberapa hal nan paralu diparatian kalau awak main bulu tangkis tarutamo bagi nan padusi. Nan pertamo pastikan pakaian nan awak pakai alah nyaman. Jan mamakai pakaian nan payah untuak bagarik. Jan lo mamakai pakaian nan buek awak risih surang, misalnyo talampau pendek sahinggo kok banyak manggarik sarawa tu jadi taangkek-angkek. Abih lo wakatu dek maegang-egang sarawa tu ka bawah. Nan kaduo, kalau rambuik panjang jan lupo dikabek. Kapan paralu kabeknyo tu dijalin dan diagiah sapik-sapik di mukonyo bia ndak lapeh-lapeh. Nan katigo, paratikan sepatu nan bapakai tu sapatu nan masih kasek tapaknyo. Jan sampai dek garo-garo salah pakai sapatu pas main tagaliciak dibueknyo.


Laptop layar sentuh tu mamudahkan ambo untuak mangetik katiko di jalan atau sadang pai tapi ndak bisa malatak an laptop. Laptop layar santuah yang ambo pakai adolah dari merek Asus yang mangaluan mode terbaru. Laptop layar santuah kini manjadi unggulan dalam pasar perletop an dan tasadio dengan babarapo mode. Bantuak dari laptop laya santuah yang ambo pakai itu tipis, kotak dengan ujuang yang kotak juo, bawarno pink mudo. Ancak bana lah pokoknyo dan sasuai jo apo yang ambo inginkan. Laptop asus touchscreen adolah laptop portable kaluaan asus yang bisa dan mamiliki dasar laya santuah. Laptop ko fleksibel dan bisa dibaok kama-kama se.


Bukittinggi adolah salah satu kota wisata nan paliang banyak dikunjuangi dek masyarakaik. Baik itu masyarakaik dari dalam atau lua Sumatra Barat. Kota ko mamiliki kesan sendu dan romantis karano udara nyo nan sajuak. Satiok akhir pekan atau hari libur gadang jalanan ka Bukittinggi ko selalu macet. Tapi bagi kalian nan pamuak di jalan dan ndak nio bamacet-macet kalian bisa manampuah jalur alternatif ka Bukittinggi dari Padang lewat jalan Malalak, Kabupaten Agam. Jalan nyo memang labaih babelok-belok dan labiah ketek. Tapi lewat jalan ko bisa mahindari kemacetan nan biaso tajadi di Silaiang, Koto Baru, dan pasa lua. Selain itu, kalau kalian lewat jalan ko bisa baranti di panorama Malalak untuak malapeh panek.


Tukang dagiang adolah urang nan manyemblih, manguliti, mambarasiahan organ dalam hewan, atau manjua nyo di pasa. Nan acok ambo sobok sih, tukang dagiang cuman nan manjua dagiang nan alah disemblih se, sadangkan nan manyemblih bedo urang lo. Untuak manjadi tukang dagiang harus bagak manyemblih dan mancaliak darah. Acoknyo nan manjadi tukang dagiang ko laki-laki, jarang bana nan padusi nio. Tukang dagiang biasonyo paham jo bagian-bagian dagiang sapi dan tau caro maolah dagiang nan cocok jo satiok jenis dagiang. Wakatu nan paliang disuko oleh tukang dagiang adolah pas dakek-dakek hari rayo karno permintaan dagiang maningkek pesat, dan saaik itu dagiang haragonyo naiak.


Malukis kini ndak hanyo untuak urang nan pandai manggambar se. Sado urang kini alah bisa malukis karno alah banyak video tutorial tasebar di internet. Ado pulo nan manjua alaik dan bahan untuak malukis nan alah dijadian sapaket sahinggo awak ndak paralu binguang manyiokan alaik dan bahan surang kalau nio malukis. Hargo nyo pun tajangkau dan bisa dibali online. Banyak kini nan suko malukis karno untuak malapehan panek dan stress sahari-hari. Salain itu malukis bisa lo mangasah kreatifitas. Ndak paralu takuik untuak mancubo malukis, malukis ndak harus saancak seniman bantuak Van Gogh, dll. Mari lah cuboan malukis untuak kasanangan surang atau maisi wakatu kosong.


Ado satu makanan nan harus kalian cubo. Makanan itu adolah makanan nan sangaik ambo sukoi. Makanan itu banamo dendeng batokok. Dendeng batokok wajib kawan-kawan cubo karano dendeng batokok mampunyoi raso nan lamak. Salain itu dendeng tarnyato mampunyoi manfaat nan rancak untuak tubuah. Dendeng manganduang natrium nitrat nan baguno untuak manurunkan tekanan darah. Lalu dendeng pun manganduang protein nan tinggi. Protein nan takanduang di dalam dendeng ado sekitar 33 persen. Salanjuiknyo dendeng pun mampunyoi manfaat untuak manurunkan radikal bebas pado tubuah manusia. Radikal bebas dapek manyababkan berbagai panyakik seperti jantuang dan kanker. Salain manfaat, dendeng batokok pun adolah jenis dendeng nan sulik ditamui di daerah-daerah di lua Sumbar. Jadi, bilo kawan-kawan akan mancubo dendeng batokok?


Katiko mancaliak kawan-kawan ambo di malam hari itu pas nonton piala dunia. Ambo jadi suko mancaliak Neymar Jr. Dulu ambo suko tapi pas inyo ikuik piala dunia jo jogetan inyo yang asik bana ambo manjadian neymar sabagai olahragawan favorit ambo. Walaupun indak manang di piala dunio, ambo tetap manjadi neymar sebagai salah satu olahragawan favorit juo. Jogetan neymar yang viral di tiktok, asik bana. Mungkin banyak padusi yang manjadian inyo sabagai olahragawan favorit juo kareno jogetan neymar yang khas dan viral itu. Neymar adolah pamain sepak bola yang barasa dari brazil. Neymar baperan sabagai penyerang atau pamain di bagian sayok.


Beberapa tahun ka balakang ado transportasi nan manjadi primadona masyarakat Jakarta. Transportasi itu adolah MRT. MRT adolah kapendekan dari mode raya transportasi dengan namo perusahaannyo adolah mass rapid transit. Perusahaan MRT marupokan perusahaan nan sahamnyo dimiliki dek pemerintah DKI Jakarta. MRT sampai kini lah mampunyoi kurang labiah 13 stasiun di DKI Jakarta. Stasiun partamo adolah stasiun Lebak Bulus. Salanjuiknyo ado Stasiun Fatmawati. Kamudian ado Stasiun Cipete Raya. Lalu ado Stasiun Haji Nawi. Stasiun nan kalimo adolah Stasiun Blok A. Kaanam ado Stasiun Blok M BCA. Katujuah ado Stasiun ASEAN. Sasudah Stasiun BCA ado Stasiun Senayan. Ndak Jauah dari Stasiun Senayan ado Stasiun Istora Mandiri. Salanjuiknyo ado Stasiun Bendungan Hilir. Kamudian ado Stasiun Setiabudi Astra. Lalu ado Stasiun Dukuh Ateh BNI. Terakhi ado Stasiun Bundaran HI.


Mambaco al-matsurat di pagi jo sore hari nan rutin dilakuan oleh anak-anak pondok. Pondok Pesantren Raudhatul Ulum alah manjadi tampek baraja keislaman bagi Ica pado saaik di bangku Sakolah Manangah Ateh. Ica untuak patamo kalinyo mambaco al-matsurat dan manjadi kagiatan rutin lo lai. Tanyato lamak rasonyo kalau awak alah kecanduan mambaconyo, rasonyo salalu tajago dan dilindungi dek Allah SWT. Awalnyo memang sulik untuak rajin tapi ado langkah untuak awak supayo biso rajin malaksanoan ibadah. Patamo Mangingek akhiraik, kaduo mangingek nikmat dan anugerah dari Allah SWT, tarakhir jauhi hal nan sia-sia. Manjadi urang nan rajin baribadah memang butuh proses tapi kalau awak nio pasti bisa juo.


wisata alam di danau ateh marupokan tampeh untuak urang kemping manikmati alam. udaro di danau ateh ko sangaik asri karano lataknyo di daerah alahan panjang. alahan panjang ko pun marupokan wilayah nan sajuak jo asri. cuma di daerah wisata danau ateh ko cukuik disayangan sampah dari pangunjuang ko baserak serak sampai ado nan masuak ka dalam danau. untuak panjagonyo pun hanyo tau pitih retribusi untuak masuak kawasan se nyo tapi untuak kabarasiahan indak di jagonyo do. kalau baitu caronyo untuak apo kito bayia biaya retribusi kalau indak juo di jago kabarasiahannyo? saindak nyo sadioan trash bag untuak tampek mambuang sampah tu dan buekan himbauan supayo buang sampah pado tampeknyo.


Caro marawat kamera nan elok jo batuah. Jauahan kamera dari aia. Maskipun kamera DSLR diklaim waterproof usahokan untuak tetap manjauhan kamera dari aia. Aia nan masuak ka dalam kamera bisa marusak komponen internal kamera DSLR. Jago kabersihan lensa kamera. Salah satu caro mambarasihan kamera manggunoan cleaning kit, tapi bisa pulo manggunoan cairan nan khusus. Salain itu salalu pasang lensa cap katiko lensa sadang indak digunoan. Baok kamera dalam tas. Katiko nio mambok kamera untuak hutning foto, gunoan tas khusus untuak kamera. Tas khusus malindungi kamera supayo indak capek rusak dibaok kamano-mano. Langkok an LCD kamera jo palinduang layar. Palinduang ko manjago layar bisa indak tagore atau kanai sidik jari.


Babarapo caro mangalolah bisnis nan sadang mangalami karugian. Partamo, Lakukan evaluasi gadang-gadangan. Kalau karugian taruih balanjuik dari bulan ka bulan, mako paralu malakukan evaluasi gadang-gadangan untuak mangatasi masalah ko. Sabuah bisnis bisa rugi pasti ado panyebabnyo, dan kadang panyebabnyo bukan hanyo nan taliek sajo. Bisa mulai jo mangevaluasi dari sistem karajo bisnis, kualitas produk atau jaso hinggo kauangan. Kaduo, mamparbaiki sistem karajo bisnis. Satalah malakukan evaluasi tahadap bisnis dunsanak, mako akan bisa maliek sabarapo efektif sistem bisnis nan alah dijalankan salamo ko. Karano kaadaanyo alah marugi, pasti dari sistem bisnis alah ado nan salah. Katigo, pelok an sistem manajemen kauangan. Kamudian masalah manajemen piti juo paralu dipelok an. Paralu kolaborasi SDM nan mampuni untuak bisa mambantu mangalolahnyo.


Dari ketek ambo suko bana olahraga bulu tangkis. Ndak cuma ambo se. Kakak jo abang ambo pun suko bana jo olahraga ko. Hampia tiok sore pasti ambo pai kalua rumah untua bamain jo kakak dan abang. Ndak cuma kami se nan suko jo olahraga ko. Anak-anak tetangga pun ikuik main. Memang olahraga bulu tangkis ko olahraga sajuta umaik kayaknyo. Sangkiang hobinyo main bulu tangkis walaupun saat itu kami ndak punyo reket kami cari caro supayo tetap bisa main. Akhirnyo kami main pakai reket nan tabuek dari kayu dan triplek. Kok kini dikana-kana tamasuak kreatif juo ambo dan saudara-saudara bisa buek reket tanpa biaya maha.


Manuruik pandapek ambo petugas-petugas nan ado di stasiun-stasiun angkutan di kota-kota gadang alah sangaik mambantu bagi kami-kami nan dari kampuang ko katiko akan manggunokan fasilitas angkutan umum nan ado di siko. Alun sempat wak batanyo lai kalau lah nampak dek nyo awak maele-ele dan kabinguangan di stasiun tu pasti langsuang di hampiri. Langsuang nyo batanyo ado nan bisa dibantu apo ndak. Ramah bana pokoknyo. Tau nyo jo fungsi dan tugasnyo. Babeda bana jo petugas-petugas nan ado di kota-kota ketek. Kadang wak batanyo jo inyo malah bantuak lameh se nyo manjawek pertanya an awak. Akhirnyo labiah rancak wak batanyo ka urang lain daripado ka petugas tu.


Bisnis dropshipper adolah sabuah bisnis yang dilakuan jo caro manjua produk pamasok dengan harago yang labiah tinggi, tapi pengirimannyo manggunoan namo awak. Jadi bisnis iko awak bisa bukak namo surang di lapak awak misal di sosial media awak. Beko urang nan mambali ka awak, bisa awak minta jo pamasok pangirimannyo. Beko untuagnyo adolah harago labiah yang awak buek dan pamasok sasuai jo harago yang inyo buek sabalumnyo. Bisnis iko indak paralu modal dan bisa dilakuan jangka panjang dek paorangan. Untuak itu buek kalian nan nio mamulai sabuah bisnis surang. Cubolah palajari dan jalani bisnis dropshiper nan ciek ko, ingek se untuak salalu mamparhatikan target.


Banyak nan bisa dimanfaaikan dari bagian pohon karambia. Tamasuak aia dan buah karambia nan mampunyoi banyak manfaaik untuak kasehatan. Aia karambia tu janiah indak bawarna. Aia karambia nan banyak manfaaiknyo ado di karambia mudo nan bawarna ijau. Rasonyo segar bisa bana manhidrasi kito sacaro alami. Aia karambia manganduang antioksidan, gulo jo vitamin c sabagai karbohidrat nan mudah dicerna. Salain itu, karambia mudo randah lemak an serat. Aia karambia juo marupokan minuman randah kalori dan sangaik bamanfaat katiko kito minum sasudah baolahraga. Salain itu, aia karambia bamanfaaik pulo untuak manurunan gulo dara dari dalam tubuah dan mamungkinkan pulo untuak manurunan kolestrol.


Makanan nan viral nan kito tahu akhir-akhir ko kalau bacari di internet dak tangguang banyaknyo do. Kato-kato nan bantuak viral manjadi kunci dagang pulo untuak pelaku usaha makanan jama kini. Tapi, indak kasadonyo makanan-makanan nan disamek an jo kato-kato viral sasui samo kualitasnyo. Makanan biaso nyo, salalu manjadi primadona urang-urang untuak manggaleh, bayiak manggaleh di pasa, kadai, rumah makan sampai kini manjua dia online, kecek urang jama kini. Sayangnyo, indak sado urang nan manggaleh makanan pandai manggunoan internet. Mangkonyo kini panjua-panjua makanan sasuai target. Nan di pasa biasonyo target ibuk-ibuk dan kalau manjua online biasonyo urang nan lebih mudo nan jarang bisa pai ka pasa.


Di Padang panjang, ado salah satu kadai sarapan pagi nan manggaleh babagai macam katupek. Di sinan, banyak piliahan kuah katupek nan bisa dicubo. Ado gulai cubadak, gulai taoco, gulai paku, jo gulai tunjang. Gulai tunjang adolah salah ciek menu nan ikonik di siko. Haragonyo pun baragam, mulai dari 10.000 sapiriang samapi 25 ribu sapiriang untuak nan pakai gulai tunjang. Kadai sarapan ko indak ado namonyo, tapi karano tampek ko alah lamo tagak, salalu jadi piliahan urang sakitar atau urang nan lalu untuak sarapan katupek. Baitu pulo jo den, katupek iko marupokan langganan keluarga den kalau pai-pai jauah dan lewaik ka Padang Panjang. Kadai sarapan pagi ko hanyo ado di jam 6 pagi sampai 10 pagi sajo. Lewat dari itu, ijan baarok ka dapek mancubo nikmatnyo katupek jo macam-macam gulai ko karano lah pasti se alah abis.


Ambo dulu indak mode ko, di tahun 2005 ambo masiah mamakai Hp Nokia lamo. Nokia tu hp nan paliang ancak lah pado maso-maso itu, kalau kini mungkin amak-amak yang indak mangarati android masiah mamakai hp merek nokia ko. Kareno kalau dibandiangkan jo zaman kini alah jauah babeda manfaaiknyo. Kini urang paralu malakuan sagalo macam aktivitas malalui internet yang mangharuskan punyo hp yang bisa disambuangan jo jaringan atau paket data. Tapi nokia juo indak nio ketinggalan, ado juo hp merek nokia yang alah mambuek spek hp nyo bantuak android. Jadi kalau kalian masiah setia jo merek handphone iko bisa mambali hp nokia yang sasuai jo spek yang kalian nio.


Sebelumnyo,  untuak manyimpan file dapek dilakukan di dalam laptop ataupun flash disk. Namun saat iko manyimpan file dapek malalui Google Drive. Hal iko sangek mampermudahkan urang nan manyimpan file tasabuik karano inyo dapek mangaksesnyo di manapun dan kapanpun. Serta indak haruih mambaok laptop ataupun flashdisk ka mano-mano. Teknologi Penyimpanan file iko alah sangek bakembang sahinggo dapek mampermudahkan awak dalam manyimpan dan mangakses kembali file nan sadang awak amankan tasabuik. Manggunokan internet dalam mangaksesnyo sahinggo dapek mampermudahkan awak mangedit ataupun malihat file tasabuik.  Selain itu file nan tadapek di dalam Google Drive jugo bisa diakses oleh urang lain Asalkan awak mamberi izin kapado mereka. Kecanggihan tentang Penyimpanan file saat iko alah sangek maningkat dari tahun-tahunsabelumnya.


Mancari hotel yang rancak dan kekinian kini yo mudah bana awak caliak se komentar-komentar urang yang ado di Internet tentang rekomendasi hotel yang aesthetic kalau kato anak zaman kini. Ambo lah menemukan hotel ma yang rancak dan kekinian di daerah Jakarta. Yello Hotel Harmoni itulah namonyo, dari namonyo se lah rancak. Yello Hotel Harmoni berada ditampek yang strategis di Jakarta, karena dakek kalau ni kama-kama dan mudah lo manjangkau pakai transportasi umum. Daya tarik hotel ko adolah konsepnyo yang unik dengan gaya modern yang didominasi oleh warno-warno yang tarang, hampia di satiok suduiknyo ko bisa dijadikan tampek bafoto yang rancak dan kekinia bana. Lokasinyo ado di Jalan Hayam Wuruk, Gambir, Harmoni, Jakarta. Kalian yang liburan ka Jakarta buliah bana mancuboan keunikan dari hotel ko dijamin ndak kan manyasa.


Ikuik upacaro agamo marupakan salah satu caro untuak maharagoi dan manyembah Tuhan nan diyakini. Namun ado saatnyo kito ndak mampu untuak mangikuti upacaro kaagamaan dek terbatasnyo fasilitas atau biaya. Meskipun demikian, kito ndak paralu maraso manjadi beban atau maraso basalah karano ndak mampu mangikuti upacaro agamo. Saancaknyo, kito mamahami bahwa Tuhan indak mancaliak seseorang dari segi materi, malainkan labiah maharagoi hati umatnyo nan tuluih dan ikhlas. Ndak ikuik upacaro agamo bukan bararti wak ndak taaik jo ajaran agamo nan wak anuik atau wak akan dilaknat oleh Tuhan. Ingek Tuhan itu Maha Mangetahui, Tuhan tau isi hati dan kaadaan sadoalah umatnyo.


Manuruik Asian Medical Jurnal, ion nan baiak untuak kesehatan berkisar antaro 1.000-2.000/cc. Samantaro ion nan dibutuahkan untuak maningkekan kekebalan tubuah berkisar antaro 5.000-50.000/cc. Berdasarkan data itu, tubuah kito mambutuahkan ion sahinggo ion nan hilang harus diganti jo asupan ion nan baru. Salah satu caro nan bisa dilakukan untuak mangganti ion nan ado dalam tubuah adolah dengan maminun minuman nan manganduang isotonic. Salah satu minuman nan manganduang isotonic adolah pocari. Pocari mampunyoi cukuik ion untuak manggantikan ion nan hilang dalam tubuah. Oleh sebab itu, alangkah baiaknyo kalau kito rutin mangonsumsi pocari satiok harinyo. Apolai kalau kito malakukan banyak aktivitas nan manghilangkan ion di dalam tubuah.


Asal mulo ayam geprek kironyo dari hasil kreasi Bu Ruminah panjua ayam goreng tapuang di Yogyakarta. Awalnyo Bu Ruminah mambuek ayam geprek karno permintaan mahasiswa nan makan di sinan untuak maagiah ayam tapuang nyo lado tu ditumbuak supayo agak lunak. Dari siko, Bu Rum mulai manambahan ayam geprek ka dalam menu dan banyak nan suko. Ndak disangko kini ayam geprek lah jadi makanan nan terkenal di seluruh Indonesia. Ayam geprek banyak disukoi karno rasonyo nan padeh dan gurih. Kini kito bisa caliak dima-dima panjua ayam geprek. Panjua ayam kini pun alah makin kretif mangkreasian menu ayam gepreknyo, ado nan diagiah keju mozarella, daun kemangi, atau manggunoan baragam jenis lado.


Salah satu olahraga ekstrem nan ambo sukoi adolah selancar. Selancar adolah olahraga nan mamanfaatkan dorongan ombak dalam prosesnyo. Ombak nantinyo akan manggarikkan papan selancar di ateh lauik. Ambo manyukoi selancar karano di Indonesia banyak lauik nan ombaknyo cocok untuak basalancar. Ambo biasonyo malakukan selancar di Bali. Tampek di Bali nan ambo piliah untuak basalancar adolah Nusa Penida. Basalancar di Nusa Penida sangaik mamacu adrenalin.Hal iko karano Nusa Penida mampunyoi ombak nan cukuik gadang sahinggo manjadi sabuah tantangan tersendiri bagi para paselancar. Ombaknyo nan gadang akan manjalankan salancar dengan sangaik asik dan mamacu adrenalin. Salain itu, Nusa Penida pun manawarkan pamandangan nan sangaik indah bagi paselancar.


Katiko ambo nio mangganti hp, sajak duo hari sabalumnyo ambo alah mancari-cari barita terbaru tentang hp ko. Ambo carilah di internet, barita tabaru teknologi ciek ko. Siapo tau dapek pancerahan apo nan ancak kini. Dapeklah tacaliak lah dek ambo barita saputar android. Samsung tabaru ancak bana judul barita nyo " Desain jo warna Galaxy M54 alah tacaliak". Pas ambo bukak barita itu tanyato warno jo desain nyo memang ancak dan tabaru bana. Model nyo memang kekinian, didalam berita tu manyabuik an apo-apo se warno jo spesifikasinyo. Kareno mancaliak itu ambo jadi tergiur bana untuak mambali Hp Samsung Galaxy MP54 ko.


Hari ujan mode ko yo lamak makan yang angek-angek. Ambo dari dulu kalau hari ujan dan dirumah sadang ado pisang pasti langsuang buek pisang goreng tu. Soalnyo mambuek pisang goreng ko mudah bana, awak tinggal kupeh se pisang tu alah awak sisiakan dan siapkan adonan tapuang, tapuang tarok dimangkok agiah se garam saketek aduak rato lai dan masuk an lai pisang ka tapuang lanjuik goreng di kuali. Ondeh mandeh yo saban lamak pas alah jadi apolai sadang hujan modek ko, mambuek nyo pun ndak lo payah bana cubo se caliak amak awak pasti capek nyo kalau mambuek pisang goreng, tibo-tibo alah jadi se.


Katiko ketek di tampek den ado namo pamainannyo main benteng. Pamainan nan ciek ko paliang acok dimainan sangkek SD karano mainnyo lamak. Jadi banteng dimainan dek 2 kalompok. Masiang-masiang kalompok punyo anggota paliang saketek 3 uarang, samakin banyak nan main samakin sero. Masiang-masiang kalopok punyo benteng atau tampek nan inyo jago. Jadi misinyo awak harus bisa manguasoi benteng lawan. Caronyo awak harus bisa macik atau masuak ka benteng lawan jo syorek awak indak tatangkok den anggota lawan. Jadi salamo main ado namonyo benteng baru (urang nan baru kaluan dari bentang) jo benteng lamo (uarang nan alah lamo kalua benteng). Jadi paratuannyo benteng baru bisa manangok benteng lamo. Pamainan salasai katiko benteng lawan alah dikuasai.


Walaupun masin cuci nan didapek dek Haikal dan bininyo hanyo ciek tabuang, tapi masin cuci iko adolah masin cuci nan sangaik canggih. Masin cuci iko bisa dipakai untuak mancuci babagai jenis baju dan bahan. Kamudian masin cuci iko pun dilangkapi dengan aroma boost dan turbo mix. Hal iko mamungkinkan detergen baiak bubuak atau pun cair dapek tacampua sacaro sampurna. Masin cuci iko pun marupokan masin cuci nan multi program washing. Hal iko mamungkinkan kito untuak mancuci babagai jenis pakaian mulai dari baju, sarawa, hinggo jilbab. Masin cuci iko pun adolah masin cuci nan mudah untuak dioperasikan sahinggo bisa dipakai dek siapopun.


Liburan basamo jo kawan-kawan emang seru dan banyak dapek carito. Salah satu caro untuak maabihan waktu libur jo kawan-kawan yaitu mandaki gunuang tatingi atau tampek nan dapek manikmati alam lainnyo. Tapi, liburan nan batema alam atau manjalajahi alam dianjuakan untuak basamo-samo. Katiko liburan ka alam bebas mesti baok banyak alat dan perlengkapan nan diparaluan nantinyo. Disarankan untuak indak pai surang atau bakalompok. Sahinggo, risiko ado kejadian nan indak diinginkan dapek dihindari sabisa mungkin. Liburan tema alam bebas mampunyoi banyak manfaat positif apolai untuak urang nan suko bamain jo alam atau manikmati alam. Liburan pai manjalajah alam bebas dapek mambarian raso pueh dek ado perjuangan nan dibuek. Oleh karena itu, liburan iko dapek manjadi salah satu opsi untuak maiisi waktu luang sanak sadonyo.


Sampai kini ambo masiah ingek juo dengan palajaran agamo yang mambahas untuak indak Manggunjiang urang. Sampai kini juo masiah banyak disakaliliang awak yang suko manggunjiang urang. Sabananyo awak indak buliah mancari keburukan urang dan manggunjiang satu samo lain. Karena disabuik an dalam alquran urang nan suko manggunjiang samo se jo mamakan dagiang saudaro surang. Mangko dari itu untuak awak kasadongo basaudara saiman, marilah awak indak manggunjiang urang lain dan manjelek-jelekan urang tasabauik dibalakang inyo. Salalulah bapikia positif dan mampabanyak istigfar dan ingek selalu kebaikan urang daripado kaburuakannyo. Manjago juo lisan awak dan bakumpua jo urang sholeh. Banyak prasangko juo manganduang doso apolai alun ado kebenarannyo.


Pemakaian kartu untuak akses ka kamar-kamar hotel tu rancak bana manuruik ambo. Jadi ndak bisa sambarang urang mang akses ruangan-ruangan nan ado di hotel. Biasonyo kan urang bisa se akses ka satiok lantai tanpa awak tau urang ko tamu hotel atau ndak. Cuma manuruik ambo kadang office boy nan suko manolongan mambuka kartu akses ko harus hati-hati lo karano banyak nan mangaku-ngaku keluarga dari tamu nan manginap di hotel tu padohal ndak. Apolai jaman corona urang pakai masker se sadonyo. Walaupun ado cctv ndak bisa tacaliak muko urang tu. Makonyo tetap paralu alat pangecek apo se nan di baok dek urang nan masuak ka dalam hotel saroman alat kalau awak masuak ka mall-mall gadang. Kalau ndak memungkinkan bisa dilakuan sacaro manual supayo kemanan labiah tajago.


Dalam iduik pasti ado nan namonyo masalah, dan itu pun tajadi ka diri Andre. Namo nyo Andre Saputra, Nyo iduik di keluarga nan bisa di sabuik cukuik. Urangtuonyo punyo kandang ayam. Suato katiko ayam nan di paliharo keluarga andre banyak nan mati karano kanai panyakik. Urangtuo Andre lumayan banyak kalua piti untuak mangatasi masalah nan sadang dihadapi. Tapi untuangnyo urangtuo Andre punyo saketek tabungan nan bisa digunoan untuak mambantu usaho nan hampia jatuah. Andre merupakan anak surang, tapi urangtuo Andre selalu maajan Andre untuak mandiri. Andre selalalu manolong karajo ayahnyo di kandang. Jo ajaran mandiri dari ketek, Andre ndak terlalu takajuik saat inyo dan keluarga kanai masalah, karano dengan baraja mandiri kito pun bisa mancari solusi untuak masalah nan sadang kito hadapi. Dari situ Andre pun mulai untuak manyimpan piti nan nyo dapek dari manolong ayahnyo, karano nyo punyo keinginan untuak punyo usaho surang nan nyo mulai dari 0.


Dalam satiok sekolah pasti ado mata pelajaran pendidikan jasmani olahraga, nan mano marupokan salah satu mata pelajaran nan banyak disukoi siswa. Tamasuak den, namo den bisma den sakolah di SMK, dan kini den kelas XI. Disekolah den kami pakai sistem moving class atau kelas pindah-pindah satiok mata pelajarannyo. Jadi kalau jam kosong atau guru ndak masuak, kami ikuik anak-anak nan main futsal dilapangan. Antah baa lo, lapangan futsal tu ndak pernah kosong. Futsal adolah salah satu olahraga nan disukoi laki-laki. Bahkan disekolah kami satiok kelas atau satiok angkatan punyo club futsalnyo surang. Kadang kami tandiang, walaupun tandiangnyo hanyo untuak sanang-sanangan jo ndak pakai hadiah, tapi itu adolah salah satu hal nan den suko kalau kasekolah, main futsal.


Aden pribadi kurang suko mangunjuangi tampek wisata pas nyo sadang viral bana. Partamo karano den kurang suko karamaian, kaduo den maraso indak nyaman katiko maambiak dokumentasi nampak teralalu banyak urang, karano foto atau video nan den ambiak jadi kurang 'aesthetic'. Ciek lai, katiko bakunjuang ka tampek wisata nan sadang viral pasti banyak sarok baserak-serak sasuai jo jumlah urang nan tibo, ditambah banyak panggaleh pulo nan bajualan di sakitar tampek wisata, apolagi pas sadang weekend. Untuak itu, katiko ado objek wisata di suatu daerah nan sadang viral, den labiah suko mangunjuanginyo katiko alah agak langang atau pas indak hari weekend. Sahinggo den bisa manikmati rancaknyo tampek wisata tu.


Raso syukur yang indak tahinggo ambo jo keluargo ambo rasokan, akhirnyo keinginan gadang ambo untuak mambarengkak an amak jo apak ka tanah suci alah talaksano. Amak jo apak alah pulang pado hari senin kapatang dan hari rabu kini langsuang maadoan acaro Peusijuek. Acaro ko adolah upacaro adaik dari Aceh, acaro ko diadoan dalam bantuak raso syukur terhadap kasalamatan dan kasuksesan dalam maraih sesuatu. Ambo indak bahanti-hanti maucapkan raso syukur dan maikuik an tahapan dengan hikmat. Acaro adaik ko dipimpin jo tokoh agamo dengan doa-doa kasalamatan kapado tuhan yang nan kuaso. Acaro ko memang dilakuan untuak harapan yang alah tacapai tujuannyo.


Kini banyak urang nan labiah mamiliah untuak ba wirausaho. Apolai samanjak banyak nan kanai PHK maso covid patang. Bamulo dari ndak ado karajo urang-urang banyak nan mamulai untuak bausaho. Akhirnyo banyak nan kayo mandadak kini. Nan dulunyo hanyo seorang karyawan tibo-tibo kini alah punyo perusahaan gadang dengan ratusan karyawan. Ambo pun mode itu. Kini ambo alah sukses mambangun bisnis di bidang fashion. Bamulo dari manggaleh online di shopee, kini ambo alah sukses mambuka toko di salah satu pusat perbelanjaan di kota tampek ambo tingga. Semoga usaha ambo selalu sukses dan bisa bakambang sahinggo bisa mambuka banyak cabang di satiok suduik kota. Amiin.


Pado hari Minggu ado acaro  daerah yaitu Tabuik. Saat itu di ateh  panggung ado nan manampilkan penampilan musik nan cukuik unik di mano alek musik tradisional di gabung jo alek musik modern.  Saat itu penampilan band mambawakan talempong serta drum dan gitar.  Penggabungan alek musik modern dan tradisional itu manghasilkan suara nan begitu indah.  Dengan ciri khas nan babeda dari nan lain mambuek  penampilan band sangek mamukau.  Awalnya talempong dibawakan oleh beberapa urang dan setelah itu barulah nada seperti drum dan gitar masuk. Setelah tercipta harmonisasi nan begitu indah barulah penyanyi mamulai nyanyiannya sasuai dengan nada dari musik.  talempong nan digunoan ado sekitar 10 buah. Alek musik tradisional iko begitu terkenal untuak  pengiring sebuah tarian  atau sabagai instruman saan. Sekitar 10 minik band tasabuik  manampilkan satu buah lagu serta instrumantal nan sangek mamukau.


Ado banyak janih seafood nan bisa diolah dan di jadian makanan sahari hari ataupun di jua untuak mato pancarian. Salah satu janih seafood nan laku dan banyak paminatnyo adolah lobster. Lobster ko tamasuak janih udang-udangan nan mampunyoi cangkang nan kareh. Lobter ko bisa dimakan jo caro maabuih, di kukuih, dimakan jadi idangan utamo, di buek jadi isian sandwich, di panggang dan banyak caro lainnyo. Lobster ko punyo banyak kanduangan vitamn di dalamnyo tamasuak vitamin E, B12, magnesium, tembago, selenium, dan ado saketek asam lamak omega-3. Untuak umaik muslim jan takuik karano lobter ko halal dimakan. Harago lobster ko bamacam, tagantuang janihnyo. Ato rato bakisa dari Rp9000 sampai Rp1,5 juta per kilogamnyo.


Cristiano Ronaldo mungkin sadang barado di panghujuang karirnyo dan kini mulai mangalami panurunan performa, tapi inyo tetap layak untuak dikagumi. Ado beberapa hal nan mambuek urang-urang harus menggemari Cristiano Ronaldo. Manuruik data, Cristiano Ronaldo adolah atlet nan mampunyoi followers paliang banyak di Instagram. Dilansir dari laman liputan 6, Cristiano Ronaldo mampunyoi 496 juta followers mangungguli Lionel Messi di posisi kaduo nan jumlah followersnyo mancapai 374 juta. Dari jumlah followers sajo dapek dikatokan kalau Ronaldo mampunyoi banyak penggemar di dunia sepakbola. Salain itu, Cristiano Ronaldo adolah pamain nan sukses manginspirasi banyak urang di dunia sepakbola. Hal iko dapek dibuktikan dengan banyaknyo pamain di saluruah dunia manirukan selebrasi Cristiano Ronaldo katiko mancetak gol. Mancaliak banyaknyo pangaruah Cristiano untuak sepakbola, rasonyo kito harus labiah manaruah respek ka pamain nan kini bamain di Liga Arab tersebut.


Ketoprak banyak disukoi dek urang-urang. Baik dari anak-anak bahkan sampai nan tuo-tuo pun suko jo makanan ko. Ketoprak adolah salah satu makanan khas daerah betawi nan punyo raso lamak dan buek ketagihan. Kalau dicaliak-caliak ketoprak ko mirip jo tupat tahu tapi sabananyo babeda. Kuah kacangnyo ketoprak ndak manggunoan bawang merah dan isiannyo ndak pakai mentimun. Ketoprak ko bisa awak sobok an dima se apolai kalau awak tingga di daerah Jawa. Di teras-teras rumah urang se awak bisa manamuan urang manggaleh ketoprak. Soalnyo caro mambueknyo pun gampang dan bagi pambali harago ketoprak ko tamasuak murah. Dengan pitih 10 ribu se alah bisa awak mangicok ketoprak ko.


Tari piring identik samo keahlian panarinyo dalam maayunkan pinggan sahinggo taciptolah gerakan nan rancak. Namun katiko manari tarian piring indak saketek urang nan biasonyo menjatuahkan ka lantai sahinggo piring tasabuik pacah. Lalu apo rahasio inyo agar piring tasabuik indak jatuah. Barikuik rahasianyo, partamo yaitu pinggan yang di gunoan yaitu dari bahan batu atau keramik agar lebih barek katiko diayunkan. Manggunokan teknik nan batua dalam menggenggamnyo. Teknik biaso digunoan dalam tarian piring Iko adolah dengan jari jempol. Katigo yaitu acok latihan menggenggam pinggan sahinggo tabiaso untuak menggenggam pinggan. Salanjuiknyo dalam tari piring biasonyo akan ado dama alah dilubangkan. Itulah saketek tips untuak pemula agar dapek manari tari piring.


film dilan marupokan film nan balatar balakang di banduang di tahun 90-an. film ko marupokan film dari pidi baiq yang bacarito tentang kenangan dimaso sma. di film ko daicaritoan kalau dilan ko marupokan ketua geng motor dibanduang. inyo marupokan anak dari saorang tentara. dilan ko pernah tatangkok polisi karano tauran dan ayahnyo indak manolongan supayo dilan mandapek efek jera dari kalakuannyo ko. dan di film ko dilan disobokan jo milea nan maruokan murid pindahan dari jakarta. dilan ko jatuah cinta jo milea. dari siko awak bisa liek sosok puitis dari si dilan ko. dilan ko partamo kali manggoda milea katiko barangkek sakolah


Kalau awak caliak berita-berita di tv kadang ngeri-ngeri bana. Banyak anak sekolah kini nan bagak tawuran pakai sanjato tajam seperti celurit. Lai tau ndak sabananyo celurit tu adolah salah satu sanjato tradisional nan berasal dari Madura. Celurit ko memang samo kayak keris kegunoannyo yaitu dipakai untuak sanjato dalam baparang malawan penjajah di zaman dulu. Bedanyo cuma dibantuaknyo se. Kalau celurit malangkuang mambantuak bulan sabit, sedangkan kalau keris bantuaknyo mamanjang dengan pinggiran dan bakaritiang aliasbagalombang. Kalau kini urang Madura acok manggunokan celurit ko sabagai pajangan rumah. Biasonyo di gantuang di dindiang ruang tamu.Selain tu dijadikan sabagai alat panabeh rumpuik untuak maagiah makanan binatang ternak.


Kagiatan nan awak sanang dan enjoy dalam malakuannyo di sabuik hobi. Hobi ko bisa mambuek awal lupo wakatu katiko malakuannyo karano awak sanang dan manikmati hobi. Samantaro manuruik KBBI hobi adolah kasanangan istimewa pado wakotu luang, indak sabagai karajo utamo. Ado banyak janih kagiatan nan bisa di jadian hobi takah, olahraga, bola, game online, mamasak, manggambar, manuliss, bakabun, manyanyi, bamain music, puisi, mambaco dll. Hobi bisa pulo dijadian sabagai karajo. Bahkan akan taaso labiah lamak kalau awak bisa mahasilan pitih dari kagiatan nan awak sanangi. Ibarek awak sanang pitih masuak. Kalau awak punyo hobi, hobi ko bisa juo jadi salah ciek caro untuak mailangan stress. Karano itu pantiang untuak awak mamiliki hobi masiang-masiang.


Di Indonesia, es karambia mudo dipicayo mampunyoi banyak manfaat untuak kesehatan tubuah. Es karambia mudo adolah minuman nan bahan dasarnyo adolah karambia mudo. Es karambia mudo mampunyoi raso nan manih dan menyegarkan. Raso manih dan segar itu barasal dari aia karambia. Salain aianyo, bagian karambia nan bisa dikonsumsi dalam es karambia mudo adolah dagiang buahnyo. Salain rasonyo nan manih dan segar di rangkuangan, es karambia mudo pun mampunyoi banyak manfaat untuak kesehatan. Manfaat-manfaat dari es karambia mudo antaro lain sabagai pangganti ion tubuah, mencegah gangguan pencernaan, dan masih banyak nan lainnyo. Es karambia mudo pun mampunyoi inovasi. Biasonyo es karambia mudo disajikan dengan macam-macam buah seperti limau dan leci.


Samo jo makanan ado banyak varian minuman yang ado di dunia. Diantaronyo ado minuman nan tagalong aneh dan mambuek awak bapikia duo kali untuak minum. Contohnyo di Korea ado minuman banamo Soju aia mato tuna, yo batua aia mato tuna. soju adolah minuman alcohol khas korea yang alah tanamo. Ado banyak varian raso soju takah raso persik dan raso limau. Tapi kini di Korea ko ado campuran yang unik di dalam soju yaitu manggunoan aia mato tuna. minuman ko banamo chamchi nunmulju yang artinyo minuman aia mato tuna. karano dek bacampua jo aia mato tuna ko sojunyo jadi labiah kantal takah jeli. Jadi baa? Jo kaunikan takah iko apokah tatarik untuak minum minuman dari nagari gingseng ko?


Katiko kito maraso stress ado babarapo caro yang bisa kito lakuan untuak mangatsi raso ndak nyaman akibat stressnyo. Nan partamo maningkatkan ibadah kapado Tuhan. Kaduo manjago kesehatan dengan caro olahraga, makan yang teratur, dan istirahat yang cukuik. Katigo lakuan hal-hal menyenangkan yang disukoi, samacam malagu, baco buku, dangan music, ataupun jalan-jalan. Kaampek lakuan hal-hal yang manyanangkan didalam iduik, labiah manikmati iduik. Dan yang tarakhir carito dan sampaikan apo nan diraso ka urang tadakek, kayak urangtuo atau kawan dakek, karano dengan caro tu kito bisa mancari samo-samo solusi atas masalah nan kito hadapi, dan juo kito akan maraso labiah lega karano alah babagi carito.


Jalan-Jalan ka Sumatera Barat indak langkok rasonyo jikok alun bakunjuang ka pantai aia manih. Pantai aia manih adolah tampek dima talatak batu malin kundang. Batu malin kundang adolah batu nan manyarupoi urang sujuik. Batu malin kundang ko dari carito rakyat sakita, dahulunyo adolah anak laki-laki nan durhako ka amak nyo. Amaknyo mangutuak anaknyo hinggo manjadi batu dan sampai kini batu ko manjadi salah satu tampek tujuan wisata alam paliang banyak dikunjuangi di Sumatera Barat. Indak hanyo batu nan manyarupoi urang sujuik, di sakita batu malin kundang pun banyak batu-batuan lainnyo nan manyarupoi puing-puing kapa, tong kayu, tali tambang, sampai jangka kapa. Benda-benda ko dipacayo pulo adolah benda punyo malin kundang nan ikuik mambatu pulo.


Ambo sekeluarga baru se pulang dari jalan-jalan ka Danau Ranau tampek sepupu ambo nan ado di Sumatera Selatan. Danau Ranau adolah danau nan sajuak, tampek nyo ado di Sumatera Selatan di daerah Ranau. Ambo sekeluarga pai pagi supayo ndak kesorean sebab sayang se kalau sabanta bana di situ, ka patang se kurang rasonyo jadi nio pai kasitu liak. Danau Ranau ndak angek, danau nyo laweh, jadi ambo waktu manalusuri danau tu pakai kapa nan bisa awak pasan, ondeh mandeh rancak bana pemandangan dari Danau tu. Kapa nyo ado nan muatan banyak jadi ambo sekeluarga bisa naiak samo-samo, banyak bana foto nan kami abadikan diateh kap tu. Kapal di Danau Ranau memang ndak salah kalau awak cubo pasan untuak menikmati pemandangan Danau Ranau.


Lembah Harau adolah lembah nan subur, nan talatak di kecamatan harau, kabupaten limo puluah koto, provinsi Sumatera barat. salain kaindahan alamnyo nan alah disabuikan tadi tampek ko di kaliliangan lo dek batu granit nan terjal nan bawarna warni jo katinggian 100 meter sampai 500 meter. pajalan manuju kamari pun alah disuguahan pamandangan nan indah. malewati hutan, pabukian jo turunan. sapanjang jalan itu awan disuguahan pulo jo aia tajun nan indah dengan katinggian 100 meter. ditambah jo 4 sungai nan janiah. lembah harau ko pun marupokan wisata nan populer di Sumatera barat. indak heran kan, kalau lembah harau ko dikecekan lembah paliang indah di indonesia.


Jikok nio bisnis barhasil, mako faktor-faktor nan bisa dipanuhi sabagai barikuik. Partamo, mamiliki skill pangusaho dan malatih mental pangusaho dari awal. Mamiliki skill sabagai paungusaho bisa manjadi awal nan tepek jikok nio manjadi wirausahoan na sukses. Mental angusaho harus dibantuak sajak awal sabalum mambangun sautu usaho. Kaduo, mampunyoi akses pamodalan nan cukuik. Mampunyoi akses modal nan baik, cukuik dan stabil dan stabil akan mambantu bisnis manjadi lancar dan tantunyo akan mampacapek proses produksi. Modal usaho marupokan salah satu kunci agar bisnis bisa bajalan dan tetap lancar. Katigo, mamiliki tekad dan kamuan nan tinggi. Jiwa kapamimpinan jo modal sajo rasonyo alun cukuik untuak manjadi wirausahoan nan sukses. Tekad dan kamauan nan dimiliki pun haruslah tinggi dan sakuek mungkin agar indak murah maraso patah di tangah jalan.


Minggu lalu ambo pai main ka Kota Bandung. Dari Jakarta ambo manaiki kareta argo parahyangan dan turun di Stasiun Banduang. Kareta argo parahyangan nan ambo naiki terdiri dari duo baleh gerbong dengan duo di antaronyo adolah gerbong kantin. Kareta argo parahyangan nan ambo naiki hanyo terdiri dari duo kelas. Partamo adolah kelas eksekutif nan tiketnyo dijua dengan hargo 200.000 rupiah.  Salain kelas eksekutif, ado juo kelas ekonomi. Kelas ekonomi manjua tiket dengan hargo nan labiah murah dari kelas eksekutif, yaitu dengan hargo 150.000 rupiah. Perbedaan antaro kelas ekonomi dan kelas eksekutif hanyo dari jenis bangki nan digunokan sajo. Kareta Argo Parahyangan ko alah full ac. Jadi kawan-kawan ndak paralu takuik kapanehan katiko naiak karet argo parahyangan.


Sholat Jum'at marupokan ibadah mahdlah. Prinsip ibadah ko adolah talarang kecuali kalau ado perintah. Oleh karano tu, tata caro Solat Jumat harus maikuik an petunjuk dan sesuai jo tuntunan berdasarkan Al-Qur'a dan Hadis Nabi (QS Al-Hasyr: 7). Untuak prinsip umum pelaksanaanyo hampia samo se jo solat wajib, yaitu dikarajoan sacaro jamaah dan mahadok kiblat. Nan mambedakannyo adolah persiapan sabalum Solat Jumat. Sabalum Solat Jum'at awak harus mandi mode mandi janabah. Buliah dilakukan labiah awal misalkan dari pagi sabalum ba aktifitas, mamakai pakaian nan tabaiak, dan mamakai wangi-wangi an. Setelah tu baru bagageh ka masajik. Katiko manuju masajik harus bajalan dengan tanang. Itulah hal-hal nan harus awak perhatikan sabalum manunaikan ibadah Solat Jum'at.


Banda Neira adolah salah satu wilayah kapulauan di Indonesia nan mangagumkan baiak dari sejarah ataupun pariwisatanyo. Baa ka indak, dari segi wisata bawah lauiknyo, Banda Neira alah indak asiang lai bagi panyalam, panyuko snorkeling ataupun pangagum wisata lauik. Daya tarik utamonyo adolah kaindahan taman lauik jo bamacam ragam flora jo fauna nan iduik di dalamnyo. Untuak wisata daraiknyo disajikan pulo babagai objek wisata sejarah misalnyo bangunan-bangunan tuo bakeh panjajahan Portugis jo Balando, atau benteng kuno sampai ka palabuahan paninggalan maso-maso kolonial. Dek karano keindahan alam dan kenangan maso panjajahannyo itulah Banda Naira ko manjadi salah satu lokasi nan diparituangkan dan lasuah untuak dijadikan tujuan wisata sanak sadonyo.


Banyak yang tidak mengetahui kandungan baik nan ado di lado. Capsaicin pado lado, karatenoid di lado merahdan violaxanthin di lado kuniang juo diketahui dapek malawan sel kanker karano basifaik anti oksidan. Dalam sabuah penelitian, kandungan anti oksidan pado lado mampu mambunuah beberapa sel kanker, tamasuak kanker usus besar, hati, paru - paru, dan pankreas. Namun manfaat cabai dalam maubekan kanker dan keamanannyo masih diteliti labiah lanjuik. Meski mamiliki banyak manfaatnyo bagi kesehatan, kito tetap harus bahati-hati dalam mangonsumsinyo . Bagi sabagian urang, tarutamo penderita sindrom iritasi usus besar, konsumsi lado justru bisa mambuek sakik paruik dan diare. untuak maatasinyo, disaranan mangonsumsinyo maksimal stangah cangkia sahari.


Lalu baa asa usua dari karak kaliang? mungkin agak lain taranganyo, karano dari bantuak kuenyo indak kaliang do. Dikutip dari penelitian Silvia Fransiska, Bajudul "penamaan Nama Makanan Berbahan Ubi di Minangkabau", panamoan karak kaliang bakaitan jo urang tamil di sumbar. Dalam panalitian tasabuik, di ungkapan pambarian namo barasal ddari pambali oleh oleh dari panjua bumbu makanan siap saji di pasa bukiktinggi. padagang bumbu marupokan urang india. Namun ndak jaleh sajak bilo mulai dinamoan karak kaliang. Oleh oleh ko adalah makanan nan mirip sakali jo karak kaliang nan kito kenal kini ko. Namo makanan ko barasal dari kato karak jo kaliang.


Lisa saat iko sadang barado di salah ciek kota dengan cuaca nan cukuik ekstrim yaitu Jakarta dima kota iko marupakan kota nan cukuik mamiliki cuaca nan paneh terik katiko siang dan masih cukuik paneh katiko malam sahinggo inyo mamerlukan AC untuak dapek manyejukkannyo di dalam ruangan.  AC nan inyo bali saat iko alah inyo carisabelumnyo di salah ciek toko online untuak malihat list harga serta spesifikasi dan kelebihannya. Satelah inyo mandapekkan spesifikasi daya listriknyo serta harganyo saya pun mamutuskan untuak mambali AC nan cukuik populer di antara masyarakat Indonesia yaitu  mark Polytron. Karano alah mandapekkan mark dan jenis  AC nan inyo inginkan inyo pun langsuang pergi ka toko offline atau toko elektronik tadekat  dari tampek tinggalnya.  Selain itu inyo pun maminta agar dipasangkan langsuang di rumahnya. Satelah tapasang AC nan kini alah ado di rumah atau tampek tinggal Lisa alah mandinginkan ruangan. Karano hal itulah saat iko Lisa indak mangeluh lai satiok malam karano  inyo rasokan sejuk walaupun di dalam ruangan.


Salah satu teknologi nan wajib dimiliki dek para konten kreator adolah mikrofon tanpa kabel. Ado ciek jenis mikrofon tanpa kabel nan cocok untuak konten kreator mudo di Indonesia, yaitu saramonic blink 500 prox q. Saramonic blink 500 prox q mampunyoi banyak sakali kaunggulan. Partamo, mikrofon nirkabel jenis iko mampunyoi desai nan minimalis sahinggo indak mairik karah baju. Kamudian saramonic blink 500 prox q mampu marekam frekuensi dari 20 Hz sampai 20.000 kHz sahinggo suaro nan dihasilkan manjadi sangaik janiah. Lalu saramonic blink 500 prox q ko mampunyoi baterai nan awet. Kaampek, mikrofon nirkabel jenis iko mampunyoi banyak perangkat pandukuang nan manunjang kinerjanyo.Terakhir, hargonyo pun tajangkau.


Salain mandatangi museum seni nan talatak di tangah-tangah kabun, liburan semester tahun lalu ambo pun mandatangi tampek lain. Duo hari satalah mandatangi museum di tangah kabu, ambo mandatangi ciek tampek wisata nan lokasinyo tacuruak juo, yaitu Pulau Pari. Pulau Pari adolah pulau nan talatak di Kapulauan Saribu. Di Pulau Pari ambo mahabihkan waktu salamo duo hari satu malam. Salamo duo hari satu malam itu ambo malakukan banyak kagiatan. Kagiatan-kagiatan nan ambo lakukan salamo di Pulau Pari adolah manyalam, baranang, naiak sapeda dan naiak sampan. Salamo di Pulau Pari ambo mahabiahan piti sabanyak 370.000 rupiah untuak malakukan kagiatan-kagiatan itu dan panginapan.


Masyarakat Minang dikenal dengan upacara adatnyo nan selalu meriah. Salah satu tradisi nan unik nan datang dari Sumatera Barat adolah tradisi Pesta Hoyak Tabuik dari suku Minang, khusunyo kota Pariaman. Tradisi ko dirayokan untuak mamparingati hari maningganyo cucu nabi Muhammad S. A. W, yaitu Hasan dan Husein. Acara tabuik ko dilkasanakan ndak cuma sahari. Perayaan ko dilakukan salamo 1 minggu dan pado tanggal 10 Muharram marupokan perayaan puncaknyo. Pas saat acara puncak ko lah masyarakaik dari saluruah penjuru nan ado di Sumatera Barat bahkan di lua daerah Sumatera Barat akan mamanuahi kota Pariaman untuak mancaliak kemeriahan dan keunikan acara hoyak tabuik ko.


Kini di Puncak Lawang, Sumatera Barat awak alah bisa marasokan sensasi salah satu olahraga ekstrem yaitu tajun payuang. Di Sumatera Barat alun banyak tampek wisata nan manyadiokan olahraga tajun payuang ko. Jadi bagi kalian nan dulunyo cuma mancaliak urang olahraga tajun payuang di acara-acara TV kalian alah bisa kini marasoan sensasinyo sacaro langsuang. Kalian bisa mancaliak pemandangan nan sangaik indah dari ketinggian. Jan cameh lo kalian akan tajatuah. Olahraga ko akan didampingi jo urang nan ahli di bidangnyo dan tantunyo alah basertifikasi. Karano kegiatan ko ndak akan diijinkan kalau ndak ado sertifikasinyo. Jadi ndak ado nan paralu dipartimbangkan lai do. Kalau penasaran langsuang se cubo.


Samakin bakambangnyo zaman samakin tabukak pulo pikiran manusia. Kini indak manutuik kamungkinan padusi ikuik mancari pitih. Padusi bisa sajo mamulai bisnis. Untuak mamulai bisnis tantunyo salah ciek hal nan paliang pantiang adolah modalUntuak mamulai bisnis kini cukuik mudak, karano awak bisa mamanfaatan teknologi nan samakin bakambang. Indak jarang kini alah banyak muncua panjua-panjua nan mampromosikan barang dagangannyo malalui aplikasi gofood sahinggo bisnis labiah mudah dan cangkupannyopun labiah lueh. Salah ciek ide nan bisa di pakai untuak jualan di rumah adolah jualan pisang lumer. Olahan pisang mamakai modal nan ketek salain itu pisang jugo cukuik digemari dek sado kalangan. Awak bisa molah pisang ko jadi babagai macam, nan paliang banyak diminati adolah pisang goreang nan dia agiah lelehan toping. Antah itu coklat, tiramisu, capucino dll. Olahan ko cukuik banyak di minati karano rasonyo nan manih gurih dan tantunyo murah.


Panggunoan Smartphone  alah maningkek dari waktu ka waktu. Dalam dunia kerja biasonyo para karyawan akan mamiliah smartphone nan dapek nan pekerjaannyo sabagai editor maupun dalam  bidang fotografi. Merk handphone iPhone XS Max mamang alah banyak sekali urang nan alah mamberikan review tahadok fungsi serta fitur nan  nan disadiokan dalam handphone ini. Saking bagusnyo kamera serta penyimpanan dari merk iPhone iko banyak vlogger nan manggunoan kamera iPhone sabagai media untuak merekam kontennya. Selain itu iPhone X Max iko jugo mamiliki fitur untuak manstabilkan video sahinggo kualitas video nan dihasilkan dapek mamiliki resolusi  serta stabilizer nan baik. Dan jugo kamera iPhone  mampu merekam video dengan kualitas sampai 4K. Dan jugo besar penyimpanan nan disadiokan sahinggo mamuat banyak foto serta video. Salain itu kinerjanyo nan dapek merespon sacaro capek. Mako dari itu untuak kamu nan ingin mangupgrade jenis handphone-mu, merk iko manjadi salah ciek rekomendasi nan sangek cocok untuak digunakan dalam bekerja maupun pembuatan video.


Akrobatik tamasuak kadalam olahraga yang ekstrema kareno mampunyoi gerakan yang indak biaso. Kalau urang nan indak punyo dasar dan indak tabiaso jo akrobatik ko elok indak usah cubo-cubo lai. Senam akrobatik ko marupokan macam-macam senam yang dilakuan dengan manampilkan gerakan-gerakan yang ekstream. Baa yo bantuak sanam ko, gerakannyo ancak bana, ado malumpeknyo, bisa juo salto, manari dan mandarek jo iriangan musik. Bantuak sanam yang indak dengan gerakan yang indak biaso. Malakuan latihan akrobatik mamungkinkan tubuh manghasilkan imun sacaro optimal. Indak sadoalah urang bisa akrobatik, dan yang malakuannyo harus mampunyoi keberanian dan latihan untuak malakuaannyo. Gerakan iko juo harus manyaimbangkan tubuh awak.


Panggunoan kato hidden gems untuak tampek wisata ko acok disalah artian. Kalau pai ka tampek nan rancak saketek langsuang maunggah foto ka sosmed dengan kutipan ‘hidden gems’. Sananyo baa sih tampek wisata nan ‘hidden gems’ tu? ‘Hidden gems’ surang kalau ditajamahan katonyo artinyo pamato nan tasambunyi. Kalau dari kata tasambunyi se wak harusnyo tau kalau tampek ko susah dicari. Salain itu akses ka tampek itu mungkin payah lo. Tampek wisata hidden gems labiah cocok untuak tampek wisata nan alun dikenal oleh urang kabanyakan. Paliang-paliang hanyo warga sakita se nan tau tampek wisata tu. Salain itu panggunoan kato ‘hidden gems’ di era sosial media kurang cocok karno tampek wisata ‘hidden gems’ nan alah diunggah di sosial media dan manjadi viral, ndak bisa disabuik manjadi tampek wisata nan ‘hidden gems’ lai.


Caro mambuek tanaman hidroponik sadarhano, sabagai contoh nan akan ditanam adolah tanaman lado. Partamo manyamai baniah. Jikok dunsanak mananam lado hidroponik hanyo karano hobi mako cukuik gunoan baniah dari lado nan ado di dapua. Piliah buah nan rancak, tuo dan tantunyo indak mampunyoi panyakik, parhatian dengan jaleh. Kalau alah, balah lado dan ambiak tamapngnyo untuak disamai. Panyamaian baniah lado hidroponik tasabuik dapek manggunoan media samai barupo campuran tanah, arang sakam dan komposs atau pupuak kandang jo parbandiangan 1:1:1. Salanjuknyo latak an baniah lado hidroponik pado mesia samai tasabuik. Jarak antaro bijinyo yaitu 3x3 cm, tutuik jo tanah haluih sacukuiknyo. Untuak panyiraman surang cukuik jo manggunoan sprayer, basahi samaian lado tasabuik sacukuiknyo. Tunggu salamo kurang labiah 5 sampai 7 hari, parhatian apaokah baniah lado alah tumbuah.


Pandemic covid 19 patang indak hanyo mambok dampak untuak kesehatan, tapi juo untuak ekonomi rakyat. Banyak para karyawan nan kanai PHK, sahinggo kahilangan penghasilan. Dari situasi itu kito baraja kalau dana darurat sangaiklah pantiang. Banyak para karyawan nan pindah karajo manjadi panjua baiak itu makanan atau usaho ketek lainnyo. Bukak usaho tu tentu paralu modal, modal tu bisa di ambiak dari dana darurat. Mako, dana darurat harus disiapkan dari jauah hari, apolagi bagi urang nan alah barumah tanggo. Salain itu, dana darurat ko harus dilakukan jo konsisten, ibaratnyo bia saketek asa lai rutin, suoayo bisa mancapai target nan alah ditantukan. Jo adonyo dana darurat ko, setiap urang akan nyaman, aman, sahinggo bisa manghadapi masalah nan akan datang.


Di Sumatera Barat ado sabuah danau nan untuak sampai ka sinan kito harus malewati jalanan bakelok sabanyak 44 kelokan. Namo danau itu adolah Danau Maninjau nan talatak di Kabupaten Agam Sumatera Barat. Kawan-kawan harus mangunjuangi Danau Maninjau satidaknyo sakali saumua hiduik karano Danau Maninjau mampunyoi banyak fakta menarik. Gunuang Maninjau terbentuk dari latuihan gunuang api yaitu gunuang sitinjau. Kamudian manuruik data, Danau Maninjau adolah gunuang terluas ka-11 di Indonesia. Bahkan Danau Maninjau manjadi habitat bagi ikan bilih, ikan nan hanyo hiduik di Danau Maninjau sajo. Berdasarkan data-data di ateh tantulah Danau Maninjau manjadi objek wisata alam nan sangaik menarik untuak dikunjuangi. Jadi bilo kawan-kawan nio mangunjuangi Danau Maninjau?


Sumatera Barat nan terkenal samo sanjatonyo yaitu keris. Sanjato tajam nan dapek digolongkan sabagai belati. Sanjato khas nan bakelok-bakelok nan tamasuk kadalam golongan senjato tikam nan barasa dari Indonesia. Tabuek dari logam besi sadangkan bagian tajamnyo tabuek dari baja. Mampunyoi pegangan nan bamacam-macam motifnyo. Ado nam bamotif kapalo burung ataupun motif lainnyo. Saruang keris nan digunoan pun biasonyo babantuak sasuai jo design dari keris itu. Sanjato tradisional khas babagai wilayah di Indonesia iko mampunyoi keunikannyo masing-masing sahinggo ado pambeda antara wilayah sumatera dengan wilayah lainnyo. Sanjato iko dapek digunoan untuak pertarungan jarak dakek dalam menyerang atau malindungi diri. Namun, kegunaan dari keris iko indak hanyo untuak bataruang sajo namun dapek digunoan pulo untuak aktivitas nan mandukuang dalam kegunaan benda iko takah mangoyak dagiang hewan dan lain sabagainyo.


Sia nan indak tau jo randang. Randang ko marupokan makanan khas dari daerah minangkabau. jaman dulu randang ko digunoan urang sabagai makanan katiko pai marantau jauah dari kampuang halaman, karano katahanannyo lah yang mambuek randang ko digunoan urang untuak pai marantau nun jauah dari kampuangnyo. sabab dari prosesnyo nan sangaik lamo lah nan mambuek randang ko tahan sampai babulan-bulan. Randang ko Mamasak randang ko ndak sagampang nan awak kiro, karano katiko mamasak randang ko paralu tanago ekstra. Karano mamasak randang ko paralu waktu nan agak lamo dari mamasak samba nan lain. dan itu pun harus diaduak taruih supayo indak anguih.


wotel marupokan salah satu sayuran nan paliang populer di dunia. Wortel acok dilibatan dalam babagai masakan kayak sup ayam atau salad. Wortel ko manganduang sakitar 88 persen aia, 7 persen gulo, 1 persen protein, 1 persen seratdan 0.2 lemak. tarnyato salain dijadian makana, wortel ko lamak lo dijadian jus. manfaat jus wortel ko adolah mancegah rabun sanjo, manjago kesehatan mato, mancegah panyakik kanker, dan mahilangan racun dalam tubuah. salain dibuek jus, wortel ko baguno untuak pengobatan tradisional, adopun manfaatnyo yaitu untuak mangobati damam pado anak. manfaat jus wortel nan paliang utamo adolah maagiah asupan vitamin A untuak tubuah sahinggo kesehatan mato dapek tajago. salain itu manfaat wortel bisa juo digunoan sabagai ubek tradisional.


Liburan ka pantai gondoriah marupokan hal wajib nan dilakuan dek sabagian urang dalam maisi waktu liburannyo. dan sadang liburan waktu itu ado tragedi di pantai tu dimano ado 2 urang adiak kakak nan tenggelam pas saat baranang di pantai tu. pihak keamanan pantai pun mambantu 2 urang kakak baradiak tu supayo salamaik dari petaka tu dan katiko disalamaikan sang kakak dinyatakan maningga pado pukul 15.40 WIB. dan si adiak mandapekan parawatan intensif di rumah sakik. 2 korban ko marupokan warga ampek angkek biaro, kota bukiktinggi. untuak nan korban maningga dunia di ketahui namonyo david sadangkan korban nan salamaik banamo weni.


Satiok tahun baru saka, umaik hindu salalu marayoan nyepi. Dalam tradisi nyepi ko banyak ritual yang harus awak ikuik an. Upacaro nyepi ko juo sangaik digemari paro wisatawan. dan indak jarang juo ado nan manfaaik an itu sabagai tampek usaho. Katiko nyepi ado beberapo caro nan indak buliah awak lakuan. Patamo indak manyalak an lampu dan malawan hawo nafu, kaduo indak malakuan kagiatan apo-apo se pokoknyo hanyo cukuik bameditasi, katigo indak bapegian tamasuak pikiran indak bakhayal kama-kama, tarakhir indak melakuan dulu kegiatan duniawi. Dilakuan salamo 24 jam dari pagi jam anam sampai jam anam barikuiknyo. Manjadian nyepi ko sabagai untuak awak manahan diri.


Usia ko yo bapangaruah bana jo kelincahaan awak dalam baolahraga. Apolai kok dibandiang jo nan mudo-mudo. Mode ambo nan alah lamo ndak batandiang dan alah jarang lo balatiah olahraga disuruah manjadi pelatih bagi adiak-adiak junior. Rangkik-rangkik badan ko rasonyo. Padohal cuma magiah contoh dasar-dasar gerakan tinju nyo se. Untuang lah cuma disuruah untuak malatiah. Kok disuruah batandiang lo ndak sanggup ambo rasonyo lai do. Badan alah gapuak lo. Alah tambin bana. Ndak mandukuang bana kekuatan fisik ko manuruik ambo sabananyo, tapi ba alai ndak ado urang nan bisa maajaan salain ambo. Pelatih nan biasonyo sadang sakik kareh lo. Amuah ndak amuah yo mesti ambo juo.


Kebab abud kebab nan paliang lamak di kota padang. Ndak heran kalau Kebab Abud ko cabangnyo banyak di Padang, bahkan lah sampai ka Bukittinggi. Kulik kebabnyo tu beda dari nan lain. Kuliknyo sabana lambuik walaupun alah dibaka. Raso ndak makan kulik kebab dek sangkiang labuiknyo. Isian kebabnyo samparono bana rasonyo pas masuak ka muluik. Taraso sadonyo. Bumbu dari dagiang merahnyo, manih asin mayonaise nyo, asin kejunyo, segar sayua-sayuanyo, padeh sausnyo, manyatu dalam sakali gigik. Apolai kok ditambah talua, makin padek rasonyo. Lamak bana pokonyo. Kok makan kebab abud ko ndak cukuik ciek, harus duo bungkuih bia pueh dan ndak tabaok mimpi.


Banyak urang kini mulai manjadian mamasak sabagai hobi. Terlebih saat covid kapatang. Banyak urang nan maisi wakatu luangnyo dengan memasak dengan mancubo resep-resep baru. Memasak banhyak memiliki manfaat bagi awak maupun keluarga nan dicintai. Dengan mamasak awak bisa menjamin kebersihan bahan makanan dan caro pengolahannyo. Mulai dari mancucui bahan-bahan nan diparaluan, mambarasiahan alat-alat dan peralatan yang digunokan, minyak nan bisa dipastikan bukan minyak jelantah, dan proses menggorengnyo dengan suhu nan tapek. Memasak pun bisa maningkek an kreatifitas terhadap resep-resep baru. Selain tu, dengan mamasak mako pengeluaran awak akan labiah hemat dibandiangkan harus mambali lauak di lua yang haragonyo bisa duo kali lipek.


Katiko bacarito-carito jo salah satu kawan ambo di maso kuliah, ternyato nyo samo sakali ndak pernah makan kapitiang. Ndak cuma inyo, tapi sekeluarga nyo ndak pernah. Katiko ambo tanyo ba a kok ndak pernah ternyato alasannyo salamo hiduik ndak pernah makan kapitiang adolah karano nyo masih ragu dengan kapitiang ko hewan nan halal dimakan atau ndak karano kapitiang tamasuak ka dalam hewan nan bisa hiduik di duo dunia (lauik dan aia). Nyo sabuiklah ka ambo kan dalam Islam haram mamakan hewan nan bisa hiduik di duo dunia seperti koncek. Ndak pernah tapikia tapi kok dipikia-pikia iyo lo nak. Salamo ko urang maanggap makan kapitiang tu biaso se.


Ado babarapo alasan urang nio naiak angkutan umum kalau nio pai-pai. Naiak kendaraan umum juo adolah salah satu langkah nan elok untuak mangurangi kemacetan. Oleh kareno itu awak harus tau baa caro naiak angkutan umum. Misal naiak jaglingko caronyo cuman awak tap kartu ka tampek yang disadioan. Ado babarapo hal juo untuak awak nan naiak angkutan umum supayo labiah aman. Patamo hindari makanan padeh kalau awak nio pai, kaduo pacik elok-elok barang awak tu, katigo jan minum terlalu banyak juo katiko pai, siap tu jan memakai wangian yang menyenga, siap tu usahoan istirahaik yang cukuik katiko bepergian. Hal itu juo penting awak tau kareno naiak angkutan umum ko kadang ado-ado se drama nyo.


Proses pambuatan Rumah Gadang akan diawali dengan kegiatan gotong royong maabiak tonggak tuo sabanyak ampek batang. Satalah itu kayu akan dirandam dikolam gadang nan cukuik untuak marandam kayu tasabuik. Lamo parandaman pun mamarlukan waktu cukuik lamo. Katiko alah diraso cukuik lamo bahkan sampai batahun-tahun lamonyo untuak dibangkikan mako akan diambiak dari kolam tasabuik untuak dipakai sabagai tonggak tuo. Proses mambangkik batang nan tarandam iko adolah namo nan dibarikan untuak kegiatan mangaluaan batang kayu nan alah tarandam tasabuik. Lalu, lanjuik kapado proses salanjuiknyo yaitu mandirian tonggak tuo sabanyak ampek buah sabagai makno kebesaran. Salanjuiknyo, malanjuikan detail-detail takah dinding, atok, hiasan atau ukiran, dan sabagainyo.


Kegiatan senam dapek dilakukan dimana saja. Bahkan gerakan senam dapek dilakukan kapanpun dan di manapun. Namun ado perbedaan katiko mamiliki seurang instruktur untuak mangarahkan gerakan-gerakan nan benar. Senam. instruktur mamperingati apo nan salah dan manyuruh untuak mangeluarkan taiakan agar senam dengan sumangek. Senam pun  dapek dimulai dengan  panuah sumangek sahinggo suasana katiko senam akan taaso manyenangkan. Malakukan senam basamo-samo pun akan manambah kesan persahabatan dan sumangek untuak malakukannyo lagi di lain kali. Olahraga senam iko mamiliki begitu banyak gerakan santai, lalu ka tempo nan capek sahinggo tubuh banyak bagerak. Mako dari itu marilah  awak meluangkan waktu untuak malakukan olahraga senam talebih dahulu.


Hari rabu patang ambo manonton partandingan antaro Manchester United malawan Crystal Palace. Maski skor akhir adolah 1-1, partandingan iko bajalan kurang saimbang sabananyo. Crystal Palace salaku tuan rumah labiah banyak manunggu di daerahnyo surang. Hal iko pun tacamin dari statistik nan ado. MU barhasil mamanangkan panguasaan bola sabanyak 61%. Samantaro kubu tuan rumah hanyo mampu manguasoi 39% panguasaan bola. Dari parcuboaan tembakan pun MU labiah unggu dengan 15 tembakan nan 4 di antaranyo mangarah ka arah gawang. Samantara Crystal Palace hanyo malakukan 10 tembakan dengan 5 di antaronyo mangarah ka arah gawang. Salain itu MU pun malakukan 626 oporan, sadangkan Crystal Palace hanyo malukakan 399 oporan.


Rio suko bamain basket kareno mancaliak olahragawan favorit inyo yang banamo Lebron james. Lebron james adolah pamain basket profesional ala amerika yang bamain untuak Los Angels Lakers dari National basket ball. Badan lebron yang bantuaknyo gagah bana mamotivasi ambo untuak banyak latihan mambantuak otot. Bantuak lebron james ko, badan tinggi badagok, baotoik, kuliknyo galok, senyumnyo manih dan pandai bana bamain basket. Rio suko bana dengan panampilan lebron dek kareno itu lebron james manjadi olahragawan favorit rio. Perjuangan lebron james yang mulai bamain antar sakolah sampai bisa mambaok gadang namonyo batua-batua mamotivasi rio. Akhirnyo rio juo fokus untuak balatiah bamain basket.


Sabalum awak mamilih pasangan untuak dijadian kawan hiduik tantu harus yang batua. Kareno inyo yang akan jadi kawan hiduik awak dalam kahiduik an bapasangan. Barikuik ciri urang nan cocok untuak awak jadian kawan hiduik. Batanggung jawek jadi inyo yang bisa tanggung jawek, inyo yang pekerja kareh, inyo yang salalu nio mancari solusi katiko ado masalah, inyo yang mamberikan pangaruah positif juo untuak awak. Jadi hal nan bisa kalian partimbangkan untuak bisa jadi suami kalian kalau alah mode tu cirinyo. Kareno kahiduik an barumah tanggo tu indak main-main jadi barantilah keinginan untuak manikah kalau kalian masiah ego nyo tinggi dan indak saling sayang.


Jariang jo potai, duo makanan nan paliang mangaluaan baun yang indak banyak urang suko. Awak nan katuju yo jariang apapun mode nyo. Jariang batokok, jariang samba lado matah, jariang gulai sampai karupuak jariang. Tapi sayangnyo ambo ndak katuju kawannyo do, patai. Kecek urang kalau alah katuju jariang pasti katuju pulo potai. Tapi ambo yo ndak bisa makan potai do, rasonyo bedo surang. Maskipun baitu, makanan nan baun ko marupakan makanan nan tamasuak maha di pasa kini. Karano kaduo sayua ko cuma babuah katiko musim nyo tibo sajo, makanyo di hari-hari tatantu manjadi maha haragonyo. Kalau dapek mamiliah bialah ambo makan jariang dibandiang potai.


Katiko malakukan usaha dari rumah  mako mamerlukan sabuah promosi bia banyak urang nan mangetahui tentang produk nan ditawarkan.  barikut iko  contoh promosi nan dapek dilakukan.  partamo,  manjajakan langsuang kapado warga sakitar sahinggo mereka mangetahui bagaimano raso dari produk nan ditawarkan.  kaduo,  malakukan promosi online dima jo manyebarkannyo ka media sosial takah Facebook,  Instagram,  maupun Tik Tok  jo begini followers akun media sosial akan mangetahui apa produk nan sadang ditawarkan.  salain itu jugo media sosial mancakup banyak urang.  katigo,  meletakkan produk jualan di aplikasi online takah go-food.  itulah contoh promosi nan dapek dilakukan katiko mamiliki usaha di rumah sahinggo produk nan ditawarkan dapek diketahui oleh urang banyak dan barkembang.


Mahasiswa baru nan baru masuak kampus disarankan untuak maikuik an salah satu dari kegiatan organisasi kampus. Salah satu organisasi kampus adolah Badan Eksekutif Mahasiswa (BEM). BEM ko pun terbagi manjadi babarapo bidang. Beko sasuaian se samo minat awak dima. Ambo pribadi karano latar belakang apak jo amak ambo wirausaha ambo tertarik untuak masuak ka bidang Wirausaha lo. Disinan ambo di ajakan ba a caro mamulai usaho supayo bisa manjadi seorang wirausaha. Awak di ajaan caro manggaleh bagai disisnan. Ndak akan manyasa bagai awak kok maikuik an kegiatan ko karano akan bermanfaat untuak maasah minat dan kemampuan awak sahinggo bisa bamanfaat untuak lingkungan maupun di tampek awak bakarajo pasca kehidupan kampus.


Ahmad kini sadang resah soalnyo sabanta lai nyo nio batamu jo calon mertuonyo, ahmad binguang a yang harus dibaok untuak bakunjung ka rumah calon mertua nyo tu. Kakak laki-laki ahmad yang alah pangalaman manyarankan untuak mambaok cemilan se, disuruah nyo bali martabak manih. Ahmad pun ma ikuik an saran kakak nyo ko soalnyo indak ciek urang yang mangecek mode tu. Sanang lah inyo soalnyo martabak juo cemilan kasukoan inyo dan si ahmad berhasil waktu maagiah martabak ka calon mertua. Calon mertua ahmad ko sanang alah diagiah martabak, obrolan inyo jo calon mertuo nyo tu pun lancar sambia makan martabak. Alah banyak buktinyo jadi untuak kalian yang nio pai ka rumah calon mertua buliah untuk mambaok martabak manih.


Alat dasar yang paralu ado di dapua awak salah satunyo talenan, talenan ko bafungsi untuak mempemudah katiko sadang mamotong bahan-bahan masakan. Untuang nyo malam ko talenan lai ado ndak paralu bacari lo dulu, biaso lah kalau amak-amak sadang tasasak atau terburu-buru ado se barang yang ilang padohal barang tu dakek awak surang tapi ndak nampak se kalau awak sadang taburu-buru biasonyo. Malam ko sadang ado tamu jadi yo bana harus capek manyiap an cemilan untuak tamu, di dalam kulkas pas lo ado wortel, kol, daun sop jadi pas bana kalau buek bakwan. Malam-malam makan bakwan kan lai lamak juo nyo.


Mesjid marupakan tampek nan sangaik penting bagi umat Islam. Sajak zaman Nabi, Masjid alah manjadi tampek baribadah sholat bajamaah, baraja ajaran Islam, dan bakumpua sasamo umat Islam. Kini Masjid acok nampak langang dan hanyo digunoan untuak sholat bajamaah se. Untuak itu, marilah kito mulai maramikan dan mamakmurkan masjid liak. Caronyo yaitu mabukak akses masjid dilua waktu sholat. Wak bisa lo ikuik mahadiri acara-acara nan diadoan di masjid macam pangajian, kegiatan sosial, dan kegiatan dakwah lainnyo. Salain itu bisa pulo manjadi pangurus masjid. Kalau ndak bisa, maka wak dapek maagiah sedekah rutin ka masjid untuak operasional dan pangambangan masjid. Banyak nan bisa lakuan utuak berkontribusi dalam mamakmurkan masjid.


Bantuak surga nan alah pernah disampaian dek buya katiko khotbah dimasajik tadakek dikota Dena. Baliau manggambarkan surgo manuruik islam. yaitu tampek nan rancak tampek tingga urang nan alah dijanjian untuak masuak surga samo Allah SWT. Babagai kenikmatan dapek ditemukan sacaro rinci dalam aL-Qur'an. Deskripsi sarugo manuruik Al-Qur'an yaitu sabagai kebun sajuak dengan keindahan dan kemewahan nan indak tanilai rasonyo, dikalilingi jo pepohonan rindang dan bebas dari badai dan bancano. Surga adalah tampek kekal dan sampurna nan indak mampunyoi kakurangan apopun. Mampunyoi banyak hasil alam nan mamanjoan diri. Salain itu, katiko disurga indak akan pernah marasoan untuak mambuang aia atau kotoran.


Zaman kini alah masuak era digital nan dapek mamudahkan pekerjaan manusia secaro efektif dan efisien tamasuk mandapek informasi mengenai makanan rekomendasi ataupun kandungan dalam makanan tu surang. Dulu, sebelum internet bakembang pesat mode kini, banyak masyarakat nan indak tau labiah lanjuik apo risiko jiko mamakan masakan nan baminyak atau padeh. Tapi, kini masyarakat alah cukuik sadar akan kesehatan nan haruih dijago untuak dapek hiduik sehat dengan mancari informasi tentang risiko dan solusi untuk mengatasinyo. Banyak caro nan dapek seseorang lakuan untuak mengolah bahan makanan manjadi makanan sehat. Contoh sederhananyo manyiapan tisu khusus makanan, lalu malatakan ayam goreng diateh tisu tu. Tujuan iko dikarajoan untuak manyariang minyak nan ado di ayam goreng tu.


Kalau tahun baru biasonyo keluarga pak Syahrial selalu ngumpua-ngumpua di rumahnyo. Mulai dari anak, cucu, menantu ado sadonyo. Pasti rumah pak Syahrial selalu heboh sampai parak siang. Satiok tahun baru pasti selalu ado kegiatan baka-baka di rumah ko. Ado nan baka-baka sate, bakso, sosis sampai buek ikan baka jo ayam baka. Beko nyo bagi-bagian ka tetangga. Ndak cuma tahun baru, biasonyo kalau ado hari-hari libur pasti anak menantunyo selalu bakunjuang ka rumah pak Syahrial hanyo untuak macarito-carito, galak-galak, dan makan-makan. Banyak tetangga nan kagum jo keluargo ko dan ndak saketek lo nan mamuji Pak Syahrial karano bisa manciptakan keluarga nan harmonis.